Document ID: 32006L0049

DIRETTIVA 2006/49/KE TAL-PARLAMENT EWROPEW U TAL-KUNSILL
tal-14 ta’ Ġunju 2006
dwar l-adegwatezza tal-kapital ta’ kumpaniji ta’ l-investiment u istituzzjonijiet ta’ kreditu (tfassil mil-ġdid)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 47(2) tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Wara li kkunsidraw l-opinjoni tal-Bank Ċentrali Ewropew (2),
Wara li kkonsultaw il-Kumitat tar-Regjuni,
Filwaqt li jaġixxu skond il-proċedura stipulata fl-Artikolu 251 tat-Trattat (3),
Billi:
(1)
Id-Direttiva tal-Kunsill 93/6/KEE tal-15 ta’ Marzu 1993 dwar l-adegwatezza tal-kapital ta’ kumpaniji ta’ l-investiment u ta’ istituzzjonijiet ta’ kreditu (4) ġiet emendata b’mod sostanzjali diversi drabi. Peress li qed isiru emendi ġodda f’din id-Direttiva, huwa xieraq, fl-interess taċ-ċarezza, li din tiġi mfassla mill-ġdid.
(2)
Wieħed mill-għanijiet tad-Direttiva 2004/39/KE tal-Parlament Ewropew u tal-Kunsill tal-21 ta’ April 2004 rigward is-swieq ta’ l-istrumenti finanzjarji (5) huwa li l-kumpaniji ta’ l-investiment awtorizzati mill-awtoritajiet kompetenti ta’ l-Istati Membri ta’ l-oriġini tagħhom u bis-superviżjoni mill-istess awtoritajiet jitħallew jistabilixxu friegħi u jipprovdu servizzi mingħajr xkiel fl-Istati Membri l-oħra.Dik id-Direttiva għalhekk tipprovdi għall-koordinament tar-regoli li jirregolaw l-awtorizzazzjoni u t-twettiq tan-negozju tal-kumpaniji ta’ l-investiment.
(3)
Madankollu, id-Direttiva 2004/39/KE ma tistabbilixxix standards komuni għal fondi propji tal-kumpanija ta’ l-investiment, lanqas fil-fatt ma tistabbilixxi l-ammonti tal-kapital inizjali ta’ kumpaniji bħal dawn; u l-anqas ma tistabbilixxi qafas komuni għall-monitoraġġ tar-riskji li huma esposti għalihom dawn l-istess kumpaniji.
(4)
Huwa xieraq li titwettaq biss l-armonizzazzjoni essenzjali li hi meħtieġa u suffiċjenti biex tassigura r-rikonoxximent reċiproku ta’ l-awtorizzazzjoni u ta’ sistemi ta’ superviżjoni prudenzjali; sabiex jintlaħaq rikonoxximent reċiproku fi ħdan il-qafas tas-suq finanzjarju intern, għandhom jiġu stabbiliti miżuri biex tkun ikkoordinata t-tifsira tal-fondi propji tal-kumpaniji ta’ l-investiment, l-istabbiliment ta’ l-ammonti tal-kapital inizjali tagħhom u l-istabbiliment ta’ qafas komuni għall-monitoraġġ tar-riskji li jiltaqgħu magħhom il-kumpaniji ta’ l-investiment.
(5)
Peress illi l-għanijiet ta’ din id-Direttiva, jiġifieri l-istabbiliment tar-rekwiżiti li japplikaw fir-rigward tal-kumpaniji ta’ l-investiment u l-istituzzjonijiet ta’ kreditu, ir-regoli għall-kalkolu tagħhom u r-regoli għall-monitoraġġ prudenzjali tagħhom, ma jistgħux ikunu suffiċjentement milħuqa mill-Istati Membri u għalhekk jistgħu, minħabba l-iskala u l-effetti ta’ l-azzjoni proposta, ikunu milħuqa aħjar fil-livell Komunitarju, il-Komunità tista’ tadotta miżuri, f’konformità mal-prinċipju tas-sussidjarjetà kif stabbilit fl-Artikolu 5 tat-Trattat. F’konformità mal-prinċipju tal-proporzjonalità, kif stabbilit f’dak l-Artikolu, din id-Direttiva ma tmurx lil hinn minn dak li huwa meħtieġ sabiex jintlaħqu l-għanijiet tagħha.
(6)
Huwa xieraq li jiġu stabbiliti ammonti ta’ kapital inizjali differenti, skond il-medda ta’ attivitajiet li kumpaniji ta’ l-investiment huma awtorizzati li jsegwu.
(7)
Kumpaniji ta’ l-investiment eżistenti għandu jkollhom il-permess, taħt ċerti kundizzjonijiet, li jkomplu bin-negozju tagħhom anki jekk ma jkunux konformi ma’ l-ammont minimu tal-kapital inizjali stabbilit għal ditti ġodda ta’ l-investiment.
(8)
L-Istati Membri jistgħu jistabbilixxu regoli aktar stretti minn dawk previsti minn din id-Direttiva.
(9)
L-operat mingħajr xkiel tas-suq intern jeħtieġ mhux biss regoli legali imma wkoll kooperazzjoni mill-qrib u regolari u konverġenza konsiderevolment akbar tal-prattiki regolatorji u ta’ superviżjoni bejn l-awtoritajiet kompetenti ta’ l-Istati Membri.
(10)
Il-Komunikazzjoni tal-Kummissjoni tal-11 ta’ Mejju 1999 intitolata “L-implimentazzjoni tal-qafas għas-swieq finanzjarji: Pjan ta’ Azzjoni” elenka numru ta’ miri li għandhom jintlaħqu biex is-suq intern tas-servizzi finanzjarji jkun komplut. Il-Kunsill Ewropew ta’ Liżbona tat-23 u ta’ l-24 ta’ Marzu 2000 stabbilixxa l-mira li l-pjan ta’ azzjoni jkun implimentat sa l-2005. Ir-riformulazzjoni tad-dispożizzjonijiet dwar il-fondi proprji hija element ewlieni tal-pjan ta’ azzjoni.
(11)
Ladarba l-kumpanija ta’ l-investiment jiffaċċjaw, fir-rigward tan-negozju tagħhom tar-reġistru tan-negozju (trading-book), l-istess riskji bħall-istituzzjonijiet ta’ kreditu, huwa xieraq li d-dispożizzjonijet relevanti tad-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u t-tkomplija tan-negozju ta’ l-istituzzjonijiet ta’ kreditu (6), japplikaw bl-istess mod għall-kumpaniji ta’ l-investiment.
(12)
Il-fondi proprji ta’ kumpaniji ta’ l-investiment jew istituzzjonijiet ta’ kreditu, (minn hawn 'il quddiem jissejħu b’mod kollettiv bħala “istituzzjonijiet”) jistgħu jservu biex ikun assorbit telf li ma jkunx hemm volum suffiċjenti ta’ profitti li jikkorrispondu miegħu, sabiex tiġi żgurata l-kontinwita’ ta’ istituzzjonijiet u jkunu mħarsa l-investituri. Il-fondi proprji jservu wkoll bħala kriterju importanti għall-awtoritajiet kompetenti, b’mod partikolari għall-valutazzjoni tal-solvenza ta’ l-istituzzjonijiet u għal finijiet oħra prudenzjali. Minbarra dan, l-istituzzjonijiet, jidħlu f’kompetizzjoni diretta ma’ xulxin fis-suq intern. Għalhekk, sabiex tissaħħaħ is-sistema finanzjarja tal-Komunità u ma jkunx hemm xkiel tal-kompetizzjoni, huwa xieraq li jiġu stabbiliti standards bażiċi komuni għall-fondi proprji.
(13)
Għall-iskop tal-premessa (12), huwa xieraq li d-definizzjoni ta’ fondi proprji stabbilita fid-Direttiva 2006/48/KE sservi bħala bażi u tipprevedi regoli supplimentari speċifiċi li jqisu l-kamp ta’ applikazzjoni differenti tar-rekwiżiti tal-kapital relatati mar-riskju tas-suq.
(14)
Fir-rigward ta’ l-istituzzjonijiet ta’ kreditu, diġà ġew stabbiliti standards komuni għas-superviżjoni u l-monitoraġġ tat-tipi differenti ta’ riskju mid-Direttiva 2000/12/KE.
(15)
F’dak ir-rigward, id-dispożizzjonijiet dwar ir-rekwiżit minimu tal-kapital għandhom ikunu meqjusa flimkien ma strumenti speċifiċi oħra li wkoll jarmoniżżaw il-metodi fundamentali tas-superviżjoni ta’ l-istituzzjonijiet ta’ kreditu.
(16)
Huwa neċessarju li jkunu żviluppati standards komuni għar-riskji tas-suq li jiltaqgħu magħhom l-istituzzjonijiet ta’ kreditu u li jkun ipprovdut qafas kumplimentari għas-superviżjoni tar-riskji li jiltaqgħu magħhom l-istituzzjonijiet, b’mod partikolari r-riskji tas-suq, u iktar u iktar ir-riskji tal-pożizzjoni, ir-riskji tal-kontroparti/tal-ħlas u r-riskji ta’ kambju tal-valuti.
(17)
Huwa meħtieġ li jkun hemm dispożizzjonijiet għall-kunċett ta’ “reġistru tan-negozju” li jkun fih il-pożizzjonijiet f’titoli u strumenti finanzjarji oħra li huma miżmuma għal fini ta’ negozju u huma suġġetti prinċipalment għar-riskji tas-suq u skoperturi oħra li jirrigwardaw ċerti servizzi finanzjarji pprovduti lill-klijenti.
(18)
Sabiex jitnaqqas il-piż amministrattiv fuq l-istituzzjonijiet bil-kummerċ negliġibbli tal-reġistru tan-negozju kemm f’termini assoluti, kif ukoll f’termini relattivi, dawn l-istituzzjonijiet għandhom ikunu jistgħu japplikaw id-Direttiva 2006/48/KE, pjuttost milli r-rekwiżiti imposti fl-Annessi I u II ta’ din id-Direttiva.
(19)
Huwa importanti li waqt il-monitoraġġ ta’ riskji ta’ ħlas/kunsinna għandhom ikunu kkunsidrati s-sistemi eżistenti li joffru protezzjoni adegwata li tnaqqas dak ir-riskju.
(20)
Fi kwalunkwe każ, l-istituzzjonijiet għandhom ikunu konformi ma’ din id-Direttiva fir-rigward tal-kopertura ta’ riskji ta’ kambju tal-valuti fuq in-negozju totali tagħhom. Rekwiżiti tal-kapital aktar baxx għandhom ikunu imposti għal pożizzjonijiet f’valuti kkorrelati mill-qrib, sew jekk statistikament ikkonfermati jew jekk joriġinaw minn xi ftehim inter-governattiv li jorbot.
(21)
Ir-rekwiżiti tal-kapital għal negozjanti ta’ komoditajiet, inklużi dawk in-negozjanti li attwalment huma eżentati mir-rekwiżiti tad-Direttiva 2004/39/KE, se jiġu riveduti kif xieraq flimkien mar-reviżjoni ta’ dik l-eżenzjoni kif stipulata fl-Artikolu 65(3) ta’ dik id-Direttiva.
(22)
Il-mira tal-liberalizzazzjoni tas-swieq tal-gass u tal-elettriku hija importanti għall-Komunità kemm ekonomikament kif ukoll politikament. Fid-dawl ta’ dan, hemm bżonn li r-rekwiżiti tal-kapital u regoli prudenzjali oħrajn li għandhom jiġu applikati lil kumpaniji attivi f’dawk is-swieq, ikunu proporzjonati u m’għandhomx jinterferixxu bla bżonn mal-kisba ta’ l-għan tal-liberalizzazzjoni. B’mod partikulari wieħed għandu jżomm f’moħħu dan il-għan meta jitwettqu r-reviżjonijiet imsemmija fil-premessa 21.
(23)
L-eżistenza ta’ sistemi interni għall-monitoraġġ u l-kontroll tar-riskji marbuta mar-rati ta’ l-imgħax fuq in-negozju kollu ta’ l-istituzzjonijiet hija mod partikolarment importanti ta’ kif jitnaqqsu dawn ir-riskji; Konsegwentement, dawn is-sistemi għandhom ikunu sorveljati mill-awtoritajiet kompetenti.
(24)
Ladarba d-Direttiva 2006/48/KE ma tistabbilixxix regoli komuni għall-monitoraġġ u l-kontroll ta’ esponimenti kbar ta’ attivitàjiet li huma prinċipalment soġġetti għar-riskji tas-suq, huwa għalhekk xieraq li jkun hemm dispożizzjonijiet għal regoli bħal dawn.
(25)
Ir-riskju operattiv huwa riskju sinifikanti li jiffaċċjaw l-istituzzjonijiet li jeħtieġ kopertura minn fondi proprji. Huwa essenzjali li titqies id-diversita’ ta’ l-istituzzjonijiet fl-UE billi jkunu pprovduti approċċi alternattivi.
(26)
Id-Direttiva 2006/48/KE tistabbilixxi l-prinċipju ta’ konsolidazzjoni. Din ma tistabbilixxix regoli komuni għall-konsolidazzjoni ta’ l-istituzzjonijiet finanzjarji involuti f’attivitàjiet prinċipalment soġġetti għar-riskji tas-suq.
(27)
Sabiex tkun żgurata s-solvenza adegwata ta’ l-istituzzjonijiet fi ħdan grupp, huwa essenzjali li r-rekwiżiti tal-kapital minimu japplikaw fuq il-bażi tas-sitwazzjoni finanzjarja kkonsolidata tal-grupp. Sabiex ikun żgurat li l-fondi proprji jkunu distribwiti b’mod xieraq fi ħdan il-grupp u jkunu disponibbli biex jipproteġu l-investimenti fejn meħtieġ, ir-rekwiżiti tal-kapital minimu għandhom japplikaw għall-istituzzjonijiet individwali fi ħdan grupp, sakemm dan l-għan ma jkunx jista’ jintlaħaq effettivament permezz ta’ mezzi oħra.
(28)
Id-Direttiva 2006/48/KE mhix applikabbli għal gruppi li jinkludu kumpanija waħda ta’ l-investiment jew aktar imma l-ebda istituzzjoni ta’ kreditu. Għalhekk għandu jkun hemm dispożizzjonijiet għal qafas komuni għall-introduzzjoni tas-superviżjoni ta’ kumpaniji ta’ l-investiment fuq bażi kkonsolidata.
(29)
L-istituzzjonijiet għandhom jiżguraw li jkollhom kapital intern li, meta jqisu r-riskji li huma esposti għalihom jew jistgħu jkunu esposti għalihom, huwa adegwat fil-kwantità, il-kwalità u d-distribuzzjoni. Għaldaqstant, l-istituzzjonijiet għandu jkollhom strateġiji u proċessi għall-valutazzjoni u l-preservazzjoni ta’ l-adegwatezza tal-kapital intern tagħhom.
(30)
L-awtoritajiet kompetenti għandhom jivvalutaw l-adegwatezza tal-fondi proprji ta’ l-istituzzjonijiet, filwaqt li jikkunsidraw ir-riskji li għalihom dawn ta’ l-aħħar huma esposti.
(31)
Sabiex is-suq intern fil-qasam bankarju jaħdem b’mod effettiv, il-Kumitat tal-Kontrolluri Bankarji Ewropej għandu jikkontribwixxi għall-applikazzjoni konsistenti ta’ din id-Direttiva u għall-konverġenza tal-prattiki tas-superviżjoni madwar il-Komunità kollha, u għandu jirrapporta fuq bażi annwali lill-Istituzzjonijiet Komunitarji dwar il-progress li jkun sar.
(32)
Sabiex is-suq intern jaħdem b’mod effettiv huwa essenzjali li jkun hemm konverġenza konsiderevolment aħjar fl-implimentazzjoni u l-applikazzjoni tad-dispożizzjonijiet tal-leġiżlazzjoni armonizzata tal-Komunità.
(33)
Għall-istess raġuni u sabiex ikun żgurat li l-istituzzjonijiet tal-Komunità li joperaw f’diversi Stati Membri ma jkunux mgħobbija b’piżijiet sproporzjonati minħabba li l-awtoritajiet ta’ l-Istati Membri individwali jibqgħu responsabbli għall-kompetenzi ta’ l-awtorizzazzjoni u s-superviżjoni, huwa essenzjali li tittejjeb b’mod konsiderevoli l-kooperazzjoni bejn l-awtoritajiet kompetenti F’dan il-kuntest, l-irwol tal-kontrollur konsolidat għandu jissaħħaħ.
(34)
Sabiex is-suq intern jopera dejjem aktar b’mod effettiv u sabiex iċ-ċittadini ta’ l-Unjoni jibbenefikaw minn livelli adegwati ta’ trasparenza, huwa meħtieġ li l-awtoritajiet kompetenti jiżvelaw pubblikament u b’mod li jippermetti tqabbil li jinftiehem il-mod li bih ir-rekwiżiti ta’ din id-Direttiva jkunu implimentati.
(35)
Sabiex tissaħħaħ id-dixxiplina tas-suq u sabiex l-istituzzjonijiet ikunu stimulati biex itejbu l-istrateġija tas-suq tagħhom, il-kontroll tar-riskju u l-organizzazzjoni tal-ġestjoni interna, għandu jkun hemm dispożizzjonijiet għal żvelar pubbliku xieraq mill-istituzzjonijiet.
(36)
Il-miżuri meħtieġa għall-implementazzjoni ta’ din id-Direttiva għandhom ikunu adottati f’konformità mad-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju ta’ setgħat ta’ implementazzjoni mogħtija lill-Kummissjoni (7).
(37)
Fir-riżoluzzjoni tiegħu tal-5 ta’ Frar 2002 dwar l-implimentazzjoni tal-leġiżlazzjoni tas-servizzi finanzjarji (8), il-Parlament talab li hu u l-Kunsill għandhom ikollhom rwol indaqs fis-sorveljanza tal-mod kif il-Kummissjoni teżerċita l-irwol eżekuttiv tagħha sabiex jiġu riflessi s-setgħat leġiżlattivi tal-Parlament skond l-Artikolu 251 tat-Trattat. Fid-dikjarazzjoni solenni li saret quddiem il-Parlament fl-istess ġurnata mill-President tagħha, il-Kummissjoni appoġġjat din it-talba. Fil-11 ta’ Diċembru 2002, il-Kummissjoni pproponiet emendi għad-Deċiżjoni 1999/468/KE u mbagħad ippreżentat proposta emendata fit-22 ta’ April 2004. Il-Parlament Ewropew ma jqisx li din il-proposta tippreserva l-prerogattivi leġiżlattivi tiegħu. Skond il-Parlament Ewropew, hu u l-Kunsill għandu jkollhom l-opportunità li jevalwaw l-għoti ta’ setgħat ta’ implimentazzjoni lill-Kummissjoni f’perjodu stabbilit. Għalhekk huwa xieraq li l-perjodu li matulu l-Kummissjoni tista’ tadotta miżuri ta’ implimentazzjoni jiġi limitat.
(38)
Il-Parlament għandu jingħata perjodu ta’ tliet xhur mill-ewwel trażmissjoni ta’ abbozz ta’ emendi u ta’ miżuri ta’ implimentazzjoni biex ikun jista’ jeżaminahom u jagħti l-opinjoni tiegħu. Madankollu, f’każijiet urġenti u ġġustifikati kif suppost, għandu jkun possibbli li dan il-perjodu jitqassar. Jekk, waqt dak il-perjodu, tiġi adottata riżoluzzjoni mill-Parlament, il-Kummissjoni għandha teżamina mill-ġdid l-abbozz ta’ emendi jew miżuri.
(39)
Sabiex ikun evitat it-tfixkil tas-swieq u tkun żgurata l-kontinwità fil-livelli ġenerali tal-fondi proprji, huwa xieraq li jkun hemm dispożizzjonijiet għal arranġamenti tranżitorji speċifiċi.
(40)
Din id-Direttiva tirrispetta d-drittijiet fundamentali u tosserva l-prinċipji rikonoxxuti b’mod partikolari mill-Karta tad-Drittijiet Fundamentali ta’ l-Unjoni Ewropea bħala prinċipji ġenerali tal-liġi Komunitarja.
(41)
L-obbligu li din id-Direttiva tiddaħħal fil-liġi nazzjonali għandu jkun limitat għal dawk id-dispożizzjonijiet li jirrappreżentaw bidla sostantiva meta mqabbla ma’ direttivi preċedenti. L-obbligu li jiddaħħlu d-dispożizzjonijiet li mhumiex mibdula jeżisti fid-direttivi preċedenti.
(42)
Din id-Direttiva għandha tkun mingħajr preġudizzju għall-obbligi ta’ l-Istati Membri fir-rigward tal-limiti ta’ żmien għat-traspożizzjoni tad-Direttivi fil-liġi nazzjonali stabbiliti fl-Anness VIII, Parti B.
ADOTTAW DIN ID-DIRETTIVA:
KAPITOLU I
Suġġett, kamp ta’ applikazzjoni u definizzjonijiet
Sezzjoni 1
Suġġett u kamp ta’ applikazzjoni
Artikolu 1
1. Din id-Direttiva tistabbilixxi l-obbligi ta’ adegwatezza tal-kapital li japplikaw għall-kumpaniji ta’ l-investiment u l-istituzzjonijiet ta’ kreditu, ir-regoli għall-kalkolu tagħhom u r-regoli għas-superviżjoni prudenzjali tagħhom. L-Istati Membri għandhom japplikaw ir-rekwiżiti ta’ din id-Direttiva għall-kumpaniji ta’ l-investiment u l-istituzzjonijiet ta’ kreditu kif definiti fl-Artikolu 3.
2. Stat Membru jista’ jimponi rekwiżiti addizzjonali u aktar iebsa fuq il-kumpaniji ta’ l-investiment u l-istituzzjonijiet ta’ kreditu li hu jkun awtorizza.
Artikolu 2
1. Suġġett għall-Artikoli 18, 20, 22 sa 32, 34 u 39 ta’ din id-Direttiva, l-Artikoli 68 sa 73 tad-Direttiva 2006/48/KE għandhom japplikaw mutatis mutandis għall-kumpaniji ta’ l-investiment. Fl-applikazzoni ta’ l-Artikoli 70 sa 72 tad-Direttiva 2006/48/KE għal kumpaniji ta’ l-investiment, kull referenza għal istituzzjoni prinċipali ta’ kreditu fi Stat Membru għandha tittieħed bħala referenza għal kumpanija prinċipali ta’ investiment fi Stat Membru u kull referenza għal istituzzjoni prinċipali ta’ kreditu ta’ l-UE għandha tittieħed bħala referenza għal kumpanija prinċipali ta’ l-investiment ta’ l-UE.
Meta istituzzjoni ta’ kreditu jkollha bħala intrapriża prinċipali kumpanija prinċipali ta’ l-investiment fi Stat Membru, dik il-kumpanija prinċipali ta’ l-investiment biss għandha tkun suġġetta għal rekwiżiti fuq bażi konsolidata skond l-Artikoli 71 sa 73 tad-Direttiva 2006/48/KE.
Meta kumpanija ta’ l-investiment jkollha bħala ditta prinċipali istituzzjoni prinċipali ta’ kreditu fi Stat Membru, dik il-kumpanija prinċipali ta’ kreditu biss għandha tkun suġġetta għal rekwiżiti fuq bażi konsolidata skond l-Artikoli 71 sa 73 tad-Direttiva 2006/48/KE.
Meta kumpanija holding finanzjarja għandha bħala sussidjarja kemm istituzzjoni ta’ kreditu kif ukoll kumpanija ta’ investiment, għandhom japplikaw għall-istituzzjoni ta’ kreditu, rekwiżiti fuq il-bażi tas-sitwazzjoni finanzjarja konsolidata tal-kumpanija holding finanzjarja.
2. Meta grupp kopert mill-paragrafu 1 ma jkunx jinkludi istituzzjoni ta’ kreditu, id-Direttiva 2006/48/KE għandha tkun applikabbli, suġġetta għal dan li ġej:
(a)
kull referenza għall-istituzzjoni ta’ kreditu għandha tinftiehem bħala referenza għal kumpaniji ta’ investiment;
(b)
fl-Artikoli 125 u 140 (2) tad-Direttiva 2006/48/KE kull referenza għall-artikoli l-oħra tad-Direttiva għandha tinftiehem bħala referenza għad-Direttiva 2004/39/KE;
(c)
għas-skopijiet ta’ l-Artikolu 39(3) tad-Direttiva 2006/48/KE referenzi għall-Kumitat Bankarju Ewropew għandhom jinftiehmu bħala referenzi għall-Kunsill u għall-Kummissjoni; u
(d)
b’deroga mill-Artikolu 140(1) tad-Direttiva 2006/48/KE, fejn grupp ma jkunx jinkludi istituzzjoni ta’ kreditu, l-ewwel sentenza ta’ dak l-Artikolu għandha tiġi sostitwita b’dan li ġej: “Meta kumpanija ta’ investiment, kumpanija holding finanzjarja jew kumpanija holding li twettaq attivitajiet imħallta tikkontrolla sussidjarja waħda jew aktar li jkunu kumpaniji ta’ l-assigurazzjoni, l-awtoritajiet kompetenti u l-awtoritajiet fdati bid-dmir pubbliku li jwettqu superviżjoni fuq intrapriżi ta’ l-assigurazzjoni għandhom jikkooperaw mill-qrib”.
Sezzjoni 2
Definizzjonijiet
Artikolu 3
1. Għall-għanijiet ta’ din id-Direttiva japplikaw dawn id-definizzjonjiet:
(a)
istituzzjonijiet ta’ kreditu tfisser l-istituzzjonijiet ta’ kreditu kif definiti fl-Artikolu 4(1) tad-Direttiva 2006/48/KE;
(b)
kumpaniji ta’ investiment tfisser l-istituzzjonijiet kif definiti fl-Artikolu 4(1) tad-Direttiva 2004/39/KE, li huma suġġetti għar-rekwiżiti imposti minn dik id-Direttiva, li jeskludu:
(i)
istituzzjonijiet ta’ kreditu;
(ii)
kumpaniji lokali kif definiti fil-punt (p); u
(iii)
kumpaniji li huma awtorizzati biss li jipprovdu servizz ta’ konsulenza dwar l-investiment u/jew jirċievu u jibgħatu ordnijiet minn investituri mingħajr ma jżommu flus jew titoli li huma ta’ klijenti tagħhom u li għal dik ir-raġuni ma jistgħux fi kwalunkwe żmien iqiegħdu lilhom infushom f’debitu ma’ dawk il-klijenti tagħhom;
(c)
“istituzzjonijiet” tfisser istituzzjonijiet ta’ kreditu u kumpaniji ta’ investiment;
(d)
“kumpaniji rikonoxxuti ta’ investiment ta’ pajjiżi terzi” tfisser kumpaniji li jirrispettaw il-kundizzjonijiet li ġejjin:
(i)
kumpaniji li, kieku kellhom ikunu stabbiliti fi ħdan il-Komunità, kienu jkunu koperti mid-definizzjoni ta’ kumpaniji ta’ l-investiment;
(ii)
kumpaniji li huma awtorizzati f’pajjiż terz; u
(iii)
kumpaniji li huma suġġetti u huma konformi għal regoli prudenzjali meqjusa mill-awtoritajiet kompetenti bħala mhux inqas stretti minn dawk stabbiliti f’din id-Direttiva;
(e)
“strumenti finanzjarji” tfisser kull kuntratt li joħloq kemm ass finanzjarju, għal parti waħda, kif ukoll obbligu finanzjarju jew strument ta’ ekwita’ għal parti oħra;
(f)
“kumpanija prinċipali” ta’ l-investiment fi Stat Membru tfisser kumpanija ta’ l-investiment li għandha istituzzjoni jew istituzzjoni finanzjarja bħala sussidjarja tagħha jew li għandha parteċipazzjoni f’entitajiet bħal dawn, u li mhijiex hija nfisha sussidjarja ta’ istituzzjoni oħra awtorizzata fl-istess Stat Membru, jew ta’ kumpanija holding finanzjarja stabbilita fl-istess Stat Membru;
(g)
“kumpanija prinċipali ta’ l-investiment fl-UE” tfisser kumpanija prinċipali ta’ l-investiment fi Stat Membru li m’hijiex sussidjarja ta’ istituzzjoni oħra awtorizzata f’kwalunkwe Stat Membru, jew ta’ kumpanija holding finanzjarja mwaqqfa f’kwalunkwe Stat Membru;
(h)
“Strumenti derivattivi li jiġu nnegozjati barra mill-borża (OTC) ” jfissru l-elementi elenkati fil-lista ta’ l-Anness IV tad-Direttiva 2006/48/KE minbarra dawk l-elementi li lilhom jiġi attribwit valur ta’ esponiment ta’ żero skond il-punt 6 tal-Parti 2 ta’ l-Anness III ta’ dik id-Direttiva;
(i)
“suq regolat” ifisser suq kif definit fl-Artikolu 4(1)(14) tad-Direttiva 2004/39/KE;
(j)
“konvertibbli” tfisser titolu li, fuq l-għażla tad-detentur tiegħu, jista’ jinbidel f’titolu ieħor;
(k)
“warrant” ifisser titolu li jagħti d-dritt lid-detentur tiegħu li jixtri ass sottostanti bi prezz stabbilit sad-data jew fid-data ta’ meta jiskadi il-warrant u li jista’ jitħallas permezz tal-forniment tas-sottostanti nnifsu jew permezz ta’ ħlas bi flus;
(l)
“ffinanzjament ta’ l-istokk” ifisser pożizzjonijiet fejn stokk materjali inbiegħ bil-quddiem u l-ispiża tal-finanzjament ma tkunx tista tiċċaqlaq sad-data tal-bejgħ bil-quddiem;
(m)
“ftehim ta’ bejgħ b’ kundizzjoni ta’ xiri lura” u “ftehim ta’ xiri b’ kundizzjoni ta’ bejgħ lura” jfissru kull ftehim li fih istituzzjoni jew il-kontroparti tagħha jittrasferixxu titoli jew komoditajiet jew drittijiet garantiti li jirrigwardaw id-drittijiet għat-titoli jew komoditajiet fejn dik il-garanzija tinħareġ minn borża rikonoxxuta li għandha d-drittijiet għat-titoli jew il-komoditajiet u l-ftehim ma jippermettix illi istituzzjoni titrasferixxi jew twiegħed sigurtà jew komodità partikolari lil iktar minn kontroparti waħda fl-istess ħin, bla ħsara għall-impenn li jinxtraw lura - jew li jinxtraw titoli jew komoditajieti ta’ l-istess natura - bi prezz speċifikat f’data speċifikata fil-futur, jew li għandha tkun speċifikata, minn min jitrasferixxi, li jkun ftehim ta’ bejgħ b’kundizzjoni ta’ xiri lura għall-istituzzjoni li tbigħ it-titoli jew il-komoditajiet u ftehim ta’ xiri b’kundizzjoni ta’ bejgħ lura għall-istituzzjoni li tixtrihom;
(n)
“għoti b’self ta’ titoli jew komoditajiet” u “teħid b’self ta’ titoli jew komoditajiet” jfissru kull tranżazzjoni fejn istituzzjoni jew il-kontroparti tagħha jittrasferixxu titoli jew komoditajiet kontra garanzija xierqa bla ħsara għall-impenn minn min jissellef li jrodd lura titoli jew komoditajiet ekwivalenti f’xi data fil-futur jew meta jiġi mitlub jagħmel hekk minn dak li jittrasferixxi; dik it-tranżazzjoni ta’ għoti b’self ta’ titoli jew komoditajiet min-naħa ta’ l-istituzzjoni li titrasferixxi t-titoli jew il-komoditajiet u ta’ teħid b’self ta’ titoli jew komoditajiet għall-istituzzjoni fejn dawn ikunu ġew trasferiti;
(o)
“clearing member” tfisser membru tal-borża jew tal-clearing house li jkollha relazzjoni diretta kuntrattwali mal-kontroparti ċentrali (dak li jiggarantixxi s-suq);
(p)
“kumpanija lokali” tfisser kumpanija li tinnegozja għaliha stess fis-swieq ta’ financial futures jew options jew derivattivi oħra u fis-swieq tal-flus għall-iskop uniku li tkopri pożizzjonijiet fuq swieq tad-derivattivi jew li tinnegozja għall-kontijiet ta’ membri oħra ta’ dawk is-swieq u li huma garantiti mill-clearing members ta’ l-istess swieq, fejn ir- responsabbiltà li jkun żgurat it-twettiq tal-kuntratti li jkunu daħlu fihom dawn il-kumpaniji huma merfugħa minn clearing members ta’ l-istess swieq;
(q)
“delta” tfisser il-bidla mistennija fi prezz ta’ opzjoni bħala proporzjon ta’ bidla żgħira fil-prezz ta’ l-istrument sottostanti ta’ l-opzjoni;
(r)
“fondi proprji” tfisser fondi proprji kif definiti fid-Direttiva 2006/48/KE; u
(s)
“kapital” tfisser il-fondi proprji.
Għall-finijiet ta’ l-applikazzjoni ta’ sorveljanza fuq bażi konsolidata, it-terminu “kumpanija ta’ l-investiment” għandu jinkludi kumpaniji ta’ l-investiment ta’ pajjiżi terzi.
Għall-fini tal-punt (e), strumenti finanzjarji għandhom jinkludu kemm strumenti finanzjarji primarji jew strumenti likwidi, kif ukoll strumenti finanzjarji derivati li l-valur tagħhom huwa derivat mill-prezz ta’ strument finanzjarju sottostanti, rata, indiċi jew il-prezz ta’element sottostanti ieħor u jinkludu bħala minimu l-istrumenti speċifikati fis-Sezzjoni Ċ ta’ l-Anness I tad-Direttiva 2004/39/KE.
2. Il-kliem “intrapriża prinċipali”, “intrapriża sussidjarja”,“kumpanija li tamministra l-assi” u “istituzzjoni finanzjarja” għandhom ikopru intrapriżi definiti fl-Artikolu 4 tad-Direttiva 2006/48/KE.
Il-kliem “kumpanija holding finanzjarja”, “kumpanija holding finanzjara prinċipali fi Stat Membru”, “Kumpanija holding finanzjarja ta’ l-UE” u “intrapriża ta’ servizzi anċillari” għandhom ikopru intrapriżi definiti fl-Artikolu 4 tad-Direttiva 2006/48/KE, minbarra li kull referenza għal istituzzjonijiet ta’ kreditu għandha tinqara bħala referenza għal istituzzjonijiet.
3. Għall-finijiet ta’ l-applikazzjoni tad-Direttiva 2006/48/KE għal gruppi koperti bl-Artikolu 2(1) li ma jinkludix istituzzjoni ta’ kreditu, id-definizzjonijiet li ġejjin għandhom japplikaw:
(a)
“kumpanija holding finanzjarja” tfisser istituzzjoni finanzjarja li l-intrapriża sussidjarji tagħha huma jew esklussivament jew prinċipalment kumpaniji ta’ investiment jew istituzzjonijiet finanzjarji oħra, li ta’ l-anqas waħda minnhom hija kumpanija ta’ investiment, u li mhijiex kumpanija holding finanzjarja mħallta skond it-tifsira tad-Direttiva 2002/87/KE (9) tal-Parlament Ewropew u tal-Kunsill tas-16 ta’ Diċembru 2002 dwar is-sorveljanza ta’ istituzzjonijiet ta’ kreditu, ta’ intrapriżi ta’ assigurazzjoni u ta’ kumpaniji ta’ investiment f’ konglomerat finanzjarju
(b)
“kumpanija holding finanzjarja li twettaq attivitajiet imħallta” tfisser intrapriża prinċipali, barra minn kumpanija holding finanzjarja jew kumpanija ta’ l-investiment jew kumpanija holding finanzjarja mħallta skond it-tifsira tad-Direttiva 2002/87/KE, li s-sussidjarji tagħha ta’ l-anqas jinkludu kumpanijata’ investiment waħda;
(c)
“awtoritajiet kompetenti” tfisser l-awtoritajiet nazzjonali li huma awtorizzati bil-liġi jew b’regolament li jwettqu superviżjoni fuq kumpaniji ta’ l-investiment;
KAPITOLU II
Kapital inizjali
Artikolu 4
Għall-għanijiet ta’ din id-Direttiva, “kapital inizjali” għandu jinkludi l-oġġetti msemmija fl-Artikolu 57(a) u (b) tad-Direttiva 2006/48/KE.
Artikolu 5
1. Għandu jkollhom kapital inizjali ta’ EUR 125 000 dawk il-kumpaniji ta’ l-investiment li ma jinnegozjaw fl-ebda strumenti finanzjarji għall-kont proprju tagħhom jew li ma jissottoskrivux ħarġiet fuq bażi ta’ impenn fiss għall-akkwist ta’ strumenti finanzjarji imma li jżommu flejjes ta’ klijenti u/jew titoli u li joffru wieħed jew aktar minn dawn is-servizzi:
(a)
l-ilqugħ u t-trażmissjoni ta’ l-ordnijiet ta’ l-investituri għal strumenti finanzjarji;
(b)
l-eżekuzzjoni ta’ l-ordnijiet ta’ l-investituri għal strumenti finanzjarji;
(c)
l-amministrazzjoni ta’ portfolji individwali ta’ investimenti fi strumenti finanzjarji.
2. L-awtoritajiet kompetenti jistgħu jippermettu li kumpanija ta’ l-investiment li teżegwixxi ordnijiet ta’ l-investituri għal strumenti finanzjarji żżomm dawk l-istrumenti għall-kont tagħha jekk ikunu ssodisfati l-kundizzjonijiet li ġejjin:
(a)
dawk il-pożizzjonijiet jirriżultaw biss minħabba n-nuqqas tal-kumpanija li tqabbel eżattament l-ordnijiet ta’ l-investituri;
(b)
il-valur totali ta’ dawn il-pożizzjonijiet kollha jkun suġġett għal-limitu massimu ta’ 15 % tal-kapital inizjali tal-kumpanija;
(c)
il-kumpanija tissodisfa r-rekwiżiti stabbiliti mill-Artikoli 18, 20, u 28; u
(d)
dawn il-pożizzjonijiet ikunu ta’ natura inċidentali u proviżorja u strettament limitati għaż-żmien meħtieġ biex tittwettaq it-tranżazzjoni kkonċernata.
Il-pussess ta’ pożizzjonijiet barra mir-reġistru tan-negozju fi strumenti finanzjarji sabiex ikunu investiti l-fondi proprji m’għandux ikun meqjus bħala negozjazzjoni rigward is-servizzi stabbiliti fl-ewwel paragrafu jew għall-finijiet tal-paragrafu 3.
3. L-Istati Membri jistgħu jnaqqsu l-ammont imsemmi fil-paragrafu 1 għal EUR 50 000 f’każ li kumpanija ma tkunx awtorizzata li żżomm flejjes u titoli tal-klijenti, li tinnegozja għaliha nnifisha, jew li tissottoskrivi ħarġiet fuq bażi ta’ impenn fiss.
Artikolu 6
Kumpaniji lokali għandu jkollhom kapital inizjali ta’ EUR 50 000 sakemm jibbenefikaw mill-libertà ta’ l-istabbiliment jew li jipprovdu servizzi speċifikati fl-Artikoli 31 jew 32 tad-Direttiva 2004/39/KE.
Artikolu 7
Il-kopertura għall-kumpaniji msemmija fil-punt (b)(iii) ta’ l-Artikolu 3 (1) għandha tieħu waħda mill-forom li ġejjin:
(a)
kapital inizjali ta’ EUR 50 000;
(b)
assigurazzjoni għall-indennizz professjonali li tkopri t-territorju kollu tal-Komunità jew garanzija oħra komparabbli kontra r-responsabiltajiet li jirriżultaw minn negliġenza professjonali, li jirrappreżentaw mill-anqas EUR 1 000 000 li japplikaw għal kull talba u globalment għal EUR 1 500 000 għal kull sena għat-talbiet kollha;
(c)
kapital inizjali flimkien ma’ assigurazzjoni għall-indennizz professjonali f’forma li tirriżulta f’livell ta’ kopertura ekwivalenti għal dik imsemmija fil-punti (a) jew (b).
L-ammonti msemmija fl-ewwel sub-paragrafu għandhom ikunu reveduti perjodikament mill-Kummissjoni sabiex jiġu meqjusa bidliet fl-Indiċi Ewropew tal-Prezzijiet tal-Konsumatur kif ippubblikati mill-Eurostat, f’konformità ma’, u fl-istess ħin bħall-aġġustamenti magħmula taħt l-Artikolu 4(7) tad-Direttiva 2002/92/KE tal-Parlament Ewropew u tal-Kunsill tad-9 ta’ Diċembru 2002 dwar il-medjazzjoni fl-assigurazzjoni (10).
Artikolu 8
Jekk kumpanija hekk kif imsemmi fil-punt (b)(iii) ta’ l-Artikolu 3 tkun ukoll irreġistrata taħt id-Direttiva 2002/92/KE hija għandha tikkonforma ma’ l-Artikolu 4(3) ta’ dik id-Direttiva u għandu jkollha kopertura f’waħda minn dawn il-forom li ġejjin:
(a)
kapital inizjali ta’ EUR 25 000;
(b)
assigurazzjoni għall-indennizz professjonali li tkopri t-territorju kollu tal-Komunità jew garanzija oħra komparabbli kontra r-responsabilta’ li tirriżulta minn negliġenza professjonali, li jirrappreżentaw mill-anqas EUR 500 000 li japplikaw għal kull talba u globalment għal EUR 750 000 għal kull sena għat-talbiet kollha; jew
(c)
kapital inizjali flimkien ma’ assigurazzjoni għall-indennizz professjonali f’forma li tirriżulta f’livell ta’ kopertura ekwivalenti għal dik imsemmija fil-punti (a) jew (b).
Artikolu 9
Il-kumpaniji ta’ l-investiment kollha minbarra dawk imsemmija fl-Artikoli 5 u 8 għandu jkollhom kapital inizjali ta’ EUR 730 000.
Artikolu 10
1. B’deroga mill-Artikoli 5(1), 5(3), 6 u 9, l-Istati Membri jistgħu jibqgħu jikkonfermaw l-awtorizzazzjoni tal-kumpaniji ta’ l-investiment u tal-kumpaniji koperti bl-Artikolu 6 li kienu jeżistu qabel il-31 ta’ Diċembru 1995 li l-fondi proprji tagħhom huma anqas mil-livelli ta’ kapital inizjali speċifikati għalihom fl-Artikoli 5(1), 5(3), 6 u 9.
Il-fondi proprji ta’ dawn il-kumpaniji jew kumpaniji ta’ l-investiment m’għandhomx jaqgħu taħt l-ogħla livell ta’ referenza kkalkulat wara d-data tan-notifika stabbilita fid-Direttiva 93/6/KEE. Dak il-livell ta’ referenza għandu jkun il-livell medju ta’ kuljum tal-fondi proprji kkalkulat matul perjodu ta’ sitt xhur qabel id-data tal-kalkolu. Għandu jkun ikkalkulat kull sitt xhur fir-rigward tal-perjodu preċedenti li jikkorrispondi miegħu.
2. Jekk il-kontroll ta’ kumpanija koperta bil-paragrafu 1 jgħaddi f’idejn persuna naturali jew ġuridika differenti minn dik li tkun ikkontrollatha qabel, il-fondi proprji ta’ dik il-kumpanija għandhom jilħqu mill-anqas il-livell speċifikat għalihom fl-Artikoli 5(1), 5(3), 6 u 9 ħlief fil-każ ta’ l-ewwel trasferiment b’wirt wara l-31 ta’ Diċembru 1995 suġġett għall-approvazzjoni ta’ l-awtoritajiet kompetenti, għal mhux aktar minn 10 snin wara d-data ta’ dak it-trasferiment.
3. F’ċerti ċirkustanzi speċifiċi u bl-approvazzjoni ta’ l-awtoritajiet kompetenti, fil-każ ta’ għaqda ta’ żewġ kumpaniji ta’ l-investiment u/jew kumpaniji jew aktar koperti bl-Artikolu 6, il-fondi proprji tal-kumpanija maħluqa bl-għaqda ma jkunx hemm bżonn li tilħaq il-livell speċifikat fl-Artikoli 5(1), 5(3), 6 u 9. Madankollu, matul kwalunkwe perjodu li fih il-livell speċifikat fl-Artikoli 5(1), 5(3), 6 u 9 ma jkunux milħuq, il-fondi proprji tal-kumpanija l-ġdida ma jistgħux jaqgħu għal livell taħt dak tal-fondi proprji totali fiż-żmien meta saret l-għaqda tal-kumpaniji li jkunu ngħaqdu.
4. Il-fondi proprji ta’ kumpaniji ta’ l-investiment u kumpaniji koperti bl-Artikolu 6 ma jistgħux jaqgħu taħt il-livell speċifikat fl-Artikoli 5(1), 5(3), 6, 9, u l-paragrafi 1 u 3 ta’ dan l-Artikolu.
Madankollu, f’każ li l-fondi proprji ta’ dawn il-kumpaniji u kumpaniji ta’ l-investiment jaqgħu taħt dak il-livell, l-awtoritajiet kompetenti jistgħu, meta ċ-ċirkostanzi jiġġustifikaw dan, jippermettu lil dawk il-kumpaniji perjodu limitat li fih jew jirranġaw is-sitwazzjonijiet tagħhom jew iwaqqfu l-attivitajiet tagħhom.
KAPITOLU III
Ir-Reġistru tan-negozju
Artikolu 11
1. Ir-reġistru tan-negozju ta’ istituzzjoni għandu jikkonsisti fil-pożizzjonijiet kollha fi strumenti finanzjarji u komoditajiet miżmuma jew bi skop ta’ kummerċ jew sabiex ikun kopert ir-riskju ta’ elementi oħra fir-reġistru tan-negozju, strumenti li jridu jkunu jew liberi minn kull klawsola restrittiva dwar in-negozjabilità tagħhom jew inkella jkunu jistgħu jiġu koperti minn kull riskju.
2. Pożizzjonijiet miżmuma bi skop ta’ kummerċ huma dawk miżmuma intenzjonalment biex jerġgħu jinbiegħu fi żmien qasir u/jew biex ikun hemm gwadan minn differenzi attwali jew mistennija għal żmien qasir bejn il-prezz tax-xiri u dak tal-bejgħ, jew minn varjazzjonijiet oħra tal-prezz jew tar-rata ta’ l-imgħax. Il-kelma “pożizzjonijiet” għandha tinkludi pożizzjonijiet ta’ proprjeta’ u pożizzjonijiet li jkunu ġejjin minn servizzi għall-klijenti u appoġġ għas-skambju (market making).
3. L-isop ta’ kummerċ għandu jkun evidenzjata fuq il-bażi ta’ l-istrateġiji, il-politika u l-proċeduri mwaqqfa mill-istituzzjoni sabiex tamministra l-pożizzjoni jew il-portfoljo f’konformità ma’ l-Anness VII il-Parti A.
4. L-istituzzjonijiet għandhom jistabbilixxu u jżommu sistemi u kontrolli sabiex jamministraw ir-reġistru tan-negozju tagħhom, f’konformità ma’ l-Anness VII, il-Parti B u D.
5. Il-koperturi mir-riskji interni jistgħu jiġu inklużi fir-reġistru tan-negozju, u f’dan il-każ l-Anness VII il-Parti C għandu japplika.
KAPITOLU IV
Fondi proprji
Artikolu 12
“Fondi proprji tal-bażi” jfissru t-total tal-punti (a) sa (c), minbarra t-total tal-punti (i) sa (k) ta’ l-Artikolu 57 tad-Direttiva 2006/48/KE.
Il-Kummissjoni għandha, sa mhux aktar tard mill-1 ta’ Jannar 2009, tippreżenta proposta xierqa lill-Parlament Ewropew u lill-Kunsill sabiex ikun emendat dan il-Kapitolu.
Artikolu 13
1. Suġġett għall-paragrafi 2 sa 5 ta’ dan l-Artikolu u ta’ l-Artikoli 14 sa 17, il-fondi proprji ta’ kumpaniji ta’ l-investiment u ta’ l-istituzzjonijiet tal-kreditu għandhom ikunu definiti skond id-Direttiva 2006/48/KE.
Minbarra dan, l-ewwel subparagrafu japplika għall-kumpaniji ta’ l-investiment li m’għandhomx waħda mill-forom legali msemmija fl-Artikolu 1 (1) tar-Raba’ Direttiva tal-Kunsill 78/660/KEE tal-25 ta’ Lulju 1978 dwar il-kontijiet annwali ta’ ċertu tipi ta’ kumpaniji (11).
2. B’deroga mill-paragrafu 1, l-awtoritajiet kompetenti jistgħu jippermettu lil dawk l-istituzzjonijiet li huma obbligati li jikkonformaw mar-rekwiżiti tal-kapital ikkalkulati skond l-Artikoli 21 u 28 sa 32 u l-Annessi I, u III sa VI jużaw, għal dak l-iskop biss, mod alternattiv ta’ kif ikunu determinati l-fondi proprji. L-ebda parti mill-fondi proprji użati għal dak l-iskop ma jistgħu jintużaw fl-istess ħin sabiex jiġu ssodisfati rekwiżiti oħra ta’ kapital.
Dan il-mod ta’ determinazzjoni alternattiv għandu jkun it-total ta’ l-elementi stipulati fil-punti (a), (b) u (c) ta’ dan is-subparagrafu, minbarra l-element stabbilit fil-punt (d), bit-tnaqqis ta’ dak l-element ta’ l-aħħar jitħalla fid-diskrezzjoni ta’ l-awtoritajiet kompetenti:
(a)
fondi proprji kif definiti fid-Direttiva 2006/48/KE, esklużi minnhom biss il-punti (l) sa (p) ta’ l-Artikolu 57 ta’ dik id-Direttiva għal dawk il-kumpaniji ta’ l-investiment li huma meħtieġa li jnaqqsu l-element (d) ta’ dan il-paragrafu mit-total ta’ l-elementi (a) sa (c);
(b)
il-profitti tar-reġistru tan-negozju ta’ istituzzjoni wara t-tnaqqis ta’ kull spiża jew dividend li jista’ jkun previst, bit-telf nett tan-negozju l-ieħor tagħha mnaqqas sakemm l-ebda wieħed minn dawk l-ammonti ma jkun diġà ġie inkluż fl-element (a) ta’ dan il-paragrafu bħala wieħed mill-elementi stabbiliti fil-punti (b) jew (k) ta’ l-Artikolu 57 tad-Direttiva 2006/48/KE;
(c)
kapital ta’ self subordinat u/jew l-elementi li hemm referenza għalihom fil-paragrafu 5 ta’ dan l-Artikolu, suġġetti għall-kundizzjonijiet stabbiliti fil-paragrafi 3 u 4 ta’ dan l-Artikolu u fl-Artikolu 14; u
(d)
assi mhux likwidi kif speċifikati fl-Artikolu 15.
3. Il-kapital ta’ self subordinat li hemm referenza għalih fil-punt (c) tat-tieni paragrafu għandu jkollu maturità inizjali ta’ mill-anqas sentejn. Għandu jkun imħallas kollu u l-ftehim ta’ self m’għandu jinkludi l-ebda klawsola li tipprovdi li f’ċirkostanzi speċifiċi apparti mix-xoljiment ta’ l-istituzzjoni, id-dejn ikollu jitħallas lura qabel id-data miftiehma għall-ħlas lura, sakemm l-awtoritajiet kompetenti ma japprovawx dan il-ħlas lura. La l-kapital u lanqas l-imgħax fuq dan il-kapital ta’ self subordinat ma jista’ jitħallas lura jekk dak il-ħlas lura jkun ifisser li l-fondi proprji ta’ l-istituzzjoni kkonċernata jkunu bħala riżultat ta’ dan jammontaw għal anqas minn 100 % tar-rekwiżiti globali ta’ dik l-istituzzjoni.
Minbarra dan, l-istituzzjoni għandha tinnotifika lill-awtoritajiet kompetenti bil-ħlasijiet lura kollha fuq dak il-kapital ta’ self subordinat malli l-fondi proprji tagħha jaqgħu taħt il-120 % tar-rekwiżiti ġenerali ta’ kapital tagħha.
4. Is-self subordinat tal-kapital li ssir referenza għalih fil- punt (c) tat-tieni subparagrafu tal-paragrafu 2 ma jistax jaqbeż il-massimu ta’ 150 % tal-fondi proprji oriġinali li jitħallew biex jiġu ssodisfati r-rekwiżiti kkalkulati skond l-Artikoli 21u 28 sa 32 u l-Annessi I sa VI u jista’ joqrob lejn dak il-massimu biss f’ċirkostanzi partikolari li jkunu aċċettabbli għall-awtoritajiet kompetenti.
5. L-awtoritajiet kompetenti jistgħu jippermettu lill-istituzzjonijiet sabiex jissostitwixxu l-kapital ta’ self subordinat imsemmi fil-punt (c) tat-tieni subparagrafu tal-paragrafu 2 mal-punti (d) sa (h) ta’ l-Artikolu 57 tad-Direttiva 2006/48/KE.
Artikolu 14
1. L-awtoritajiet kompetenti jistgħu jippermettu lil kumpaniji ta’ l-investiment li jaqbżu l-limitu massimu tal-kapital ta’ self subordinat stabbilit fl-Artikolu 13(4) jekk huma jaħsbu li dan ikun prudenzjalment adegwat u sakemm it-total ta’ dan il-kapital ta’ self subordinat u l-elementi msemmija fl-Artikolu 13(5) ma jaqbżux il-200 % tal-fondi proprji oriġinali li jitħallew biex jitħarsu r-rekwiżiti kkalkulati skond l-Artikoli 21, 28 sa 32 u l-Annessi I, u III sa VI, jew 250 % ta’ l-istess ammont fejn kumpaniji ta’ l-investiment inaqqsu l-element stabbilit fl- Artikolu 13(2)(d) meta jikkalkulaw il-fondi proprji.
2. L-awtoritajiet kompetenti jistgħu jippermettu li l-limitu massimu għall-kapital ta’ self subordinat stabbilit fl-Artikolu 13(4) jinqabeż minn istituzzjoni tal-kreditu jekk jiddeċiedu li dan huwa prudenzjalment adegwat u sakemm it-total ta’ dan il-kapital ta’ self subordinat u l- punti (d) sa (h) ta’ Artikolu 57 tad-Direttiva 2006/48/KE ma jaqbżux il-250 % tal-fondi proprji oriġinali li jitħallew biex jissodisfaw ir-rekwiżiti kkalkulati skond l-Artikoli 28 sa 32 u l-Annessi I, u III sa VI ta’ din id-Direttiva.
Artikolu 15
Assi mhux likwidi kif imsemmija fil-punt (d) tat-tieni subparagrafu ta’ l-Artikolu 13(2) għandhom jinkludu dawn li ġejjin:
(a)
assi fissi tanġibbli, ħlief sa fejn l-Art u l-bini jistgħu jitħallew li jkunu kontropartita tas-self li huma jkunu jassiguraw;
(b)
ishma fl-istituzzjonijiet ta’ kreditu jew finanzjarji, inklużi talbiet subordinati fuqhom, li jistgħu jkunu inklużi fil-fondi proprji ta’ dawk l-istituzzjonijiet, sakemm ma jkunux tnaqqsu taħt il-punti (l) sa (p) ta’ l-Artikolu 57 tad-Direttiva 2006/48/KE jew taħt l-Artikolu 16(d) ta’ din id-Direttiva;
(c)
ishma u investimenti oħra, f’intrapriżi minbarra istituzzjonijiet tal-kreditu u istituzzjonijiet finanzjarji oħra, li ma jistgħux jiġu kummerċjalizzati faċilment;
(d)
defiċjenzi fis-sussidjarji;
(e)
depożiti magħmula, apparti minn dawk li huma disponibbli għal ħlas lura fi żmien 90 jum, u wkoll esklużi pagamenti b’konnessjoni ma’ futures b’marġini jew kuntratti ta’ opzjonijiet;
(f)
self u ammonti oħra dovuti, minbarra dawk li għandhom jitħallsu lura fi żmien 90 jum; u
(g)
stokks fiżiċi, sakemm dawn ma jkunux diġà suġġetti għal rekwiżiti tal-kapital stretti għallinqas daqs dawk stabbiliti fl-Artikoli 18 u 20.
Għall-finijiet tal-punt (b), meta l-ishma f’istituzzjoni tal-kreditu jew finanzjarja jkunu miżmuma temporanjament għall-finijiet ta’ operazzjoni ta’ għajnuna finanzjarja maħsuba biex tiġi organizzata mill-ġdid u b’hekk salvata dik l-instituzzjoni, l-awtoritajiet kompetenti jistgħu jwarrbu l-applikazzjoni ta’ dan l-Artikolu. Jistgħu wkoll iwarrbuha fir-rigward ta’ dawk l-ishma li jkunu inklużi fir-reġistru tan-negozju ta’ kumpanija ta’ l-investiment.
Artikolu 16
Dawk il-kumpaniji ta’ l-investiment inklużi fi grupp li jkun ingħata l-eżenzjoni deskritta fl-Artikolu 22 għandhom jikkalkolaw il-fondi proprji tagħhom f’konformità ma’ l-Artikoli 13 sa 15 suġġetti għal dawn li ġejjin:
(a)
l-assi mhux likwidi msemmija fl-Artikolu 13(2)(d) għandhom jiġu mnaqqsa;
(b)
l-esklużjoni msemmija fil-punt (a) ta’ l-Artikolu 13(2) m’għandhiex tkopri dawk il-komponenti tal-punti (l) sa (p) ta’ l-Artikolu 57 tad-Direttiva 2006/48/KEli kumpanija ta’ l-investiment ikollha fir-rigward ta’ l-intrapriżi inklużi f’konsolidazzjoni kif definita fl-Artikolu 2(1) ta’ din id-Direttiva;
(c)
il-limiti msemmija fil-punti (a) u (b) ta’ l-Artikolu 66(1) tad-Direttiva 2006/48/KE għandhom ikunu kkalkulati b’referenza għall-fondi proprji oriġinali li minnhom jitnaqqsu l-komponenti tal-punti (l) sa (p) ta’ l-Artikolu 57 ta’ dik id-Direttiva hekk kif imsemmi fil-punt (b) ta’ dan l-Artikolu li huma elementi tal-fondi proprji oriġinali ta’ dawk l-intrapriżi;
(d)
il-komponenti tal-punti (l) sa (p) ta’ l-Artikolu 57 tad-Direttiva 2006/48/KE imsemmija fil-punt (c) ta’ dan l-Artikolu għandhom ikunu mnaqqsa mill-fondi proprji oriġinali minflok mit-total ta’ l-elementi kollha kif stabbilit fl-Artikolu 66 (2) ta’ dik id-Direttiva għall-finijiet, b’mod partikolari, ta’ l-Artikoli 13(4), 13(5) u 14 ta’ din id-Direttiva.
Artikolu 17
1. Meta istituzzjoni tikkalkula l-ammonti ta’ esponiment ikkalkolati skond il-piż tar-riskju għall-finijiet ta’ l-Anness II ta’ din id-Direttiva f’konformità mad-dispożizzjonijiet ta’ l-Artikoli 84 sa 89 tad-Direttiva 2006/48/KE, f’dan il-każ għall-finijiet tal-kalkolu stipulat fil-punt 4 il-Parti 1 ta’ l-Anness VII tad-Direttiva 2006/48/KE, għandu japplika dan li ġej:
(a)
aġġustamenti fil-valur magħmula sabiex titqies il-kwalità tal-kreditu tal-kontroparti jistgħu jiġu inklużi fis-somma ta’ l-aġġustamenti fil-valur u dispożizzjonijiet magħmula għall-iskoperturi indikati fl-Anness II; u
(b)
suġġett għall-approvazzjoni ta’ l-awtoritajiet kompetenti, jekk ir-riskju tal-kreditu tal-kontroparti jitqies adegwatament fil-valutazzjoni ta’ pożizzjoni inkluża fir-reġistru tan-negozju, l-ammont ta’ telf mistenni għall-iskopertura tar-riskju tal-kontroparti għandu jkun żero.
Għall-finijiet tal-punt (a), għal dawn l-istituzzjonijiet, dawn l-aġġustamenti fil-valur m’għandhomx ikunu inklużi fil-fondi proprji ħlief f’konformità mad-dispożizzjonijiet ta’ dan il-paragrafu.
2. Għall-finijiet ta’ dan l-Artikolu, għandhom japplikaw l-Artikoli 153 u 154 tad-Direttiva 2006/48/KE.
KAPITOLU V
Sezzjoni 1
Dispożizzjonijiet kontra r-riskji
Artikolu 18
1. L-Istituzzjonijiet għandu jkollhom il-fondi proprji li jkunu dejjem aktar minn jew ugwali għas-somma ta’ dan li ġej:
(a)
ir-rekwiżiti tal-kapital, ikkalkulati skond il-metodi u l-għażliet stabbiliti fl-Artikoli 28 sa 32 u fl-Annessi I, II u VI u, kif jixraq, skond l-Anness V, għall-kummerċ tar-reġistru tan-negozju tagħhom; u
(b)
ir-rekwiżiti tal-kapital, ikkalkulati skond il-metodi u l-għażliet stabbiliti fl-Annessi III u IV u, kif jixraq, skond l-Anness V, għall-attivitajiet ta’ negozju kollha tagħhom.
2. B’deroga mill-paragrafu 1, l-awtoritajiet kompetenti jistgħu jippermettu lill-istituzzjonijiet li jikkalkulaw ir-rekwiżiti tal-kapital għall-kummerċ tar-reġistru tan-negozju tagħhom skond l-Artikolu 75(a) tad-Direttiva 2006/48/KE u l-punti 6, 7, u 9 ta’ l-Anness II ta’ din id-Direttiva, meta d-daqs tal-kummerċ tar-reġistru tan-negozju jissodisfa r-rekwiżiti li ġejjin:
(a)
il-kummerċ tar-reġistru tan-negozju ta’ dawk l-istituzzjonijiet normalment ma jeċċedix 5 % tan-negozju totali tagħhom;
(b)
il-pożizzjonijiet totali tar-reġistru tan-negozju tagħhom normalment ma jeċċedux EUR 15-il miljun; u
(c)
il-kummerċ tar-reġistru tan-negozju ta’ dawk l-istituzzjonijiet qatt ma jeċċedi 6 % tan-negozju totali tagħhhom u l-pożizzjonijiet totali tar-reġistru tan-negozju tagħhom qatt ma jeċċedu EUR 20 miljun.
3. Sabiex ikun ikkalkulat il-proporzjon tal-kummerċ tar-reġistru tan-negozju man-negozju totali bħal fil-punti (a) u (c) tal-paragrafu 2, l-awtoritajiet kompetenti jistgħu jirreferu jew għad-daqs tan-negozju magħqud kemm fi u wkoll barra l-karta tal-bilanċ, għall-kont ta’ qligħ u telf jew għall-fondi proprji ta’ l-istituzzjonijiet ikkonċernati, jew għal taħlita ta’ dawk il-miżuri. Meta d-daqs ta’ negozju ta’ fuq il-karta tal-bilanċ u barra minnha jkun stmat, l-strumenti ta’ dejn għandhom ikunu vvalutati bil-prezz tas-suq tagħhom jew tal-valuri ewlenija tagħhom, l-ishma bil-prezzijiet tagħhom tas-suq u d-derivattivi skond il-valuri nominali jew tas-suq ta’ l-istrumenti sottostanti. Il-pożizzjonijiet twal u l-pożizzjonijiet qosra għandhom ikunu miġbura flimkien irrispettivament mis-sinjali tagħhom.
4. Jekk istituzzjoni tinzerta li għal aktar minn żmien qasir teċċedi wieħed jew iż-żewġ limiti imposti fil-paragrafu 2(a) u (b) jew li teċċedi wieħed jew iż-żewġ limiti imposti fil-paragrafu 2 (c), din għandha tkun meħtieġa li tissodisfa r-rekwiżiti imposti mill-paragrafu 1 (a) fir-rigward tal-kummerċ tar-reġistru tan-negozju tagħha u li tinnotifika b’dan lill-awtorità kompetenti.
Artikolu 19
1. Għall-finijiet tal-paragrafu 14 ta’ l-Anness I, suġġett għad-diskrezzjoni ta’ l-awtoritajiet nazzjonali, piż differenzjat ta’ 0 % jista’ jkun assenjat għal titoli ta’ dejn maħruġa mill-entitajiet elenkati fit-Tabella 1 ta’ l-Anness I, fejn dawn it-titoli ta’ dejn huma denominati u ffinanzjati fil-valuta lokali.
2. B’deroga mill-punti 13 u 14 ta’ l-Anness I, l-Istati Membri jistgħu jistabbilixxu rekwiżit ta’ riskju speċifiku għal kwalunkwe bonds li jaqgħu taħt l-Anness VI, il-Parti 1, il-punti 68 sa 70 tad-Direttiva 2006/48/KE, li huwa ugwali għar-rekwiżit ta’ riskju speċifiku għal element kwalifikanti bl-istess maturità residwa bħal dan il-bond, imnaqqas skond il-perċentwali mogħtija fl-Anness VI, il-Parti 1, il-punt 71 ta’ dik id-Direttiva.
3. Jekk, kif stabbilit fil-punt 52 ta’ l-Anness I, awtorità kompetenti tapprova intrapriża ta’ investiment kollettiv ta’ pajjiż terz (CIU) bħala eliġibbli, awtorità kompetenti fi Stat Membru ieħor tista’ tagħmel użu minn din l-approvazzjoni mingħajr ma tagħmel il-valutazzjoni tagħha.
Artikolu 20
1. Suġġett għall-paragrafi 2, 3 u 4 ta’ dan l-Artikolu, u ta’ l-Artikolu 34 ta’ din id-Direttiva, ir-rekwiżiti fl-Artikolu 75 tad-Direttiva 2006/48/KE għandhom japplikaw għall-kumpaniji ta’ l-investiment.
2. B’deroga mill-paragrafu 1, l-awtoritajiet kompetenti jistgħu jippermettu lill-kumpaniji ta’ l-investiment li mhumiex awtorizzati sabiex jipprovdu s-servizzi ta’ investiment elenkati fil-punti 3 u 6 ta’ l-Anness I, Sezzjoni A tad-Direttiva 2004/39/KE sabiex jipprovdu fondi proprji li jkunu dejjem aktar minn jew ugwali għal dan li ġej:
(a)
is-somma tar-rekwiżiti tal-kapital li jinsabu fil-punti (a) sa (c) ta’ l-Artikolu 75 tad-Direttiva 2006/48/KE; u
(b)
l-ammont stabbilit fl-Artikolu 21 ta’ din id-Direttiva.
3. B’deroga mill-paragrafu 1, l-awtoritajiet kompetenti jistgħu jippermettu lill-kumpaniji ta’ l-investiment li jkollhom kapital inizjali kif stabbilit fl-Artikolu 9, iżda li jaqgħu fil-kategoriji li ġejjin, li jipprovdu fondi proprji li jkunu dejjem aktar minn, jew daqs, is-somma tar-rekwiżiti tal-kapital ikkalkulati skond ir-rekwiżiti li jinsabu fil-punti (a) sa (c) ta’ l-Artikolu 75 tad-Direttiva 2006/48/KE u l-ammont preskritt fl-Artikolu 21 ta’ din id-Direttiva:
(a)
kumpaniji ta’ l-investiment li jinnegozjaw fuq il-kont tagħhom biss għall-iskop li jwettqu ordni ta’ klijent jew sabiex jidħlu f’sistemà ta’ kklerjar u ħlas jew borża rikonoxxuta meta jkunu qed joperaw bħala aġenti jew ikunu qed iwettqu ordni ta’ klijent; u
(b)
kumpaniji ta’ l-investiment:
(i)
li ma jżommux flus jew titoli tal-klijenti;
(ii)
li jinnegozjaw biss fuq il-kont tagħhom stess;
(iii)
li m’ghandhomx klijenti esterni;
(iv)
li t-twettiq u l-ħlas tat-tranżazzjonijiet tagħhom iseħħu taħt ir-responsabbiltà ta’ istituzzjoni tal-clearing u huma garantiti minn dik l-istituzzjoni tal-clearing.
4. Il-kumpaniji ta’ l-investiment imsemmija fil-paragrafi (2) u (3) għandhom jibqgħu suġġetti għad-dispożizzjonijiet l-oħra kollha dwar ir-riskju operattiv stabbiliti fl-Anness V tad-Direttiva 2006/48/KE.
5. L-Artikolu 21 għandu japplika biss għal kumpaniji ta’ investiment li għalihom japplikaw il-paragrafi (2) jew (3) ta’ l-Artikoli 46 u bil-mod kif speċifikat fihom.
Artikolu 21
Kumpaniji ta’ l-investiment għandhom ikunu meħtieġa li jkollhom fondi proprji ekwivalenti għal kwart ta’ l-ispejjeż amministrattivi ġenerali fissi tas-sena ta’ qabel.
L-awtoritajiet kompetenti jistgħu jaġġustaw dak ir-rekwiżit fil-każ ta’ kambjament materjali fin-negozju ta’ kumpanija mis-sena ta’ qabel.
Meta kumpanija ma tkunx wettqet negozju ta’ sena, li jibda mill-jum li fih tkun bdiet, ir-rekwiżit għandu jkun ta’ kwart ta’ l-ispejjeż amministrattivi ġenerali fissi kif imbassra fil-pjan tan-negozju tagħha, sakemm aġġustament għal dak il-pjan ma jkunx meħtieġ mill-awtoritajiet kompetenti.
Sezzjoni 2
Applikazzjoni ta’ rekwiżiti fuq bażi kkonsolidata
Artikolu 22
1. L-awtoritajiet kompetenti li huma meħtieġa jew obbligati li jeżerċitaw sorveljanza fuq gruppi koperti mill-Artikolu 2 fuq bażi kkonsolidata jistgħu iwarrbu, każ b’każ, l-applikazzjoni tar-rekwiżiti tal-kapital fuq bażi kkonsolidata sakemm:
(a)
kull kumpanija ta’ l-investiment ta’ l-UE f’dawn il-gruppi tkun tuża l-kalkolu ta’ fondi proprji stabbilit fl-Artikolu 16;
(b)
kull kumpanija ta’ l-investiment f’dawn il-gruppi tkun taqa’ f’waħda mill-kategoriji fil-paragrafi 2 u 3 ta’ l-Artikolu 20;
(c)
kull kumpanija ta’ l-investiment ta’ l-UE f’dawn il-gruppi tkun tissodisfa r-rekwiżiti imposti fl-Artikoli 18 u 20 fuq bażi individwali u fl-istess ħin tnaqqas mill-fondi proprji tagħha kull responsabilta’ kontinġenti favur kumpaniji ta’ l-investiment, istituzzjonijiet finanzjarji, kumpaniji tal-ġestjoni ta’ l-assi u intrapriżi ta’ servizzi anċillari li f’każ ieħor kienu jkunu kkonsolidati.
(d)
kull kumpanija holding finanzjarja li tkun il-kumpanija holding finanzjarja prinċipali f’Stat Membru ta’ kwalunkwe kumpanija ta’ l-investiment f’dan il-grupp ikollha għallinqas kapital, definit hawnhekk bħala s-somma tal-punti (a) sa (h) ta’ l-Artikolu 57 tad-Direttiva 2006/48/KE, daqs is-somma tal-valur sħiħ kontabbli ta’ kwalunkwe ishma, talbiet subordinati, u strumenti msemmija fl-Artikolu 57 ta’ dik id-Direttiva f’kumpaniji ta’ l-investiment, istituzzjonijiet finanzjarji, kumpaniji ta’ ġestjoni ta’ l-assi u intrapriżi ta’ servizzi anċillari li f’każ ieħor kienu jkunu kkonsolidati, u l-ammont totali ta’ kull responsabilta’ kontinġenti favur kumpaniji ta’ l-investiment, istituzzjonijiet finanzjarji, kumpaniji tal-ġestjoni ta’ l-assi u intrapriżi ta’ servizzi anċillari li f’każ ieħor kienu jkunu kkonsolidati.
Fejn il-kriterji ta’ l-ewwel subparagrafu huma ssodisfati, kull kumpanija ta’ l-investiment ta’ l-UE għandu jkollha sistemi biex tissorvelja u tikkontrolla s-sorsi tal-kapital u ta’ l-iffinanzjar ta’ kull kumpanija holding finanzjarja, kumpanija ta’ l-investiment, istituzzjoni finanzjarja, kumpanija tal-ġestjoni ta’ l-assi u intrapriża ta’ servizzi anċillari fi ħdan il-grupp.
2. B’deroga għall-paragrafu 1, l-awtoritajiet kompetenti jistgħu jippermettu lill-kumpaniji holding finanzjarji li jkunu l-kumpanija holding prinċipali fi Stat Membru ta’ kumpanija ta’ l-investiment f’dan il-grupp li tuża valur aktar baxx mill-valur ikkalkulat taħt il-paragrafu 1(d), imma mhux aktar baxx mis-somma tar-rekwiżiti imposti fl-Artikoli 18 u 20 fuq bażi individwali għall-kumpaniji ta’ l-investiment, l-istituzzjonijiet finanzjarji, il-kumpaniji ta’ ġestjoni ta’ l-assi u l-intrapriżi ta’ servizzi anċillari li f’każ ieħor kienu jkunu kkonsolidati, u l-ammont totali ta’ kwalunkwe responsabilta’ kontinġenti favur il-kumpanija ta’ l-investiment, l-istituzzjonijiet finanzjarji, il-kumpaniji tal-ġestjoni ta’ l-assi u l-intrapriżi tas-servizzi anċillari li f’każ ieħor kienu jkunu kkonsolidati. Għall-finijiet ta’ dan il-paragrafu, ir-rekwiżit tal-kapital għall-intrapriżi ta’ l-investiment ta’ pajjiżi terzi, l-istituzzjonijiet finanzjarji, il-kumpaniji tal-ġestjoni ta’ l-assi u l-intrapriżi tas-servizzi anċillari huwa rewiżit tal-kapitali virtwali (notional capital requirement).
Artikolu 23
L-awtoritajiet kompetenti għandhom jeħtieġu lill-kumpaniji ta’ l-investiment fi grupp li jkun ingħata l-eżenzjoni stabbilita fil-paragrafu 22 li jinnotifikawhom b’dawk ir-riskji li jistgħu jaffetwaw b’mod negattiv il-pożizzjoni finanzjarja tagħhom, inklużi dawk assoċjati mal-kompożizzjoni u s-sorsi tal-kapital u l-fondi tagħhom. Jekk l-awtoritajiet kompetenti mbagħad jikkunsidraw li l-pożizzjonijiet finanzjarji ta’ dawk il-kumpaniji ta’ l-investiment ma jkunux protetti b’mod adegwat, dawn għandhom jobbligawhom sabiex jieħdu miżuri, inklużi, jekk meħtieġ, limitazzjonijiet fuq it-trasferiment ta’ kapital minn dawk il-kumpaniji lejn entitajiet tal-grupp.
Fejn l-awtoritajiet kompetenti jwarrbu l-obbligi ta’ sorveljanza fuq bażi kkonsolidata li hemm stipulata fl-Artikolu 22, huma għandhom jieħdu miżuri oħrajn xierqa biex jissorveljaw ir-riskji, l-aktar l-iskoperturi kbar, tal-grupp kollu, inklużi kwalunkwe intrapriża li ma tinsabx fi Stat Membru.
Fejn l-awtoritajiet kompetenti jwarrbu l-applikazzjoni tar-responsabilta’ tal-kapital fuq bażi kkonsolidata stipulat fl-Artikolu 22, għandhom japplikaw ir-rekwiżiti ta’ l-Artikolu 123 u tal-Kapitolu 5 tat-Titlu V tad-Direttiva 2006/48/KE fuq bażi individwali u r-rekwiżiti ta’ l-Artikolu 124 tad-Direttiva] għandhom japplikaw għas-sorveljanza tal-kumpaniji ta’ l-investiment fuq bażi individwali.
Artikolu 24
1. B’deroga mill-Artikolu 2(2), l-awtoritajiet kompetenti jistgħu jeżentaw lil kumpaniji ta’ l-investiment mir-rekwiżiti kkonsolidati tal-kapital stabbiliti fih, sakemm il-kumpaniji kollha ta’ l-investiment fil-grupp huma koperti mill-Artikolu 20(2) u l-grupp ma jinkludix istituzzjonijiet tal-kreditu.
2. Meta jkunu ssodisfati r-rekwiżiti tal-paragrafu 1, kumpanijata’ investiment prinċipali fi Stat Membru għandha tkun meħtieġa li tipprovdi fondi proprji f’livell konsolidat li jkunu dejjem aktar minn jew daqs l-ogħla miż-żewġ ammonti li ġejjin, ikkalkulati fuq il-bażi tal-pożizzjoni finanzjarja konsolidata tal-kumpanija ta’ l-investiment prinċipali u b’konformità mas-Sezzjoni 3 ta’ dan il-Kapitolu:
(a)
is-somma tar-rekwiżiti tal-kapital li jinsabu fil-punti (a) sa (c) ta’ l-Artikolu 75 tad-Direttiva 2006/48/KE; u
(b)
l-ammont preskritt fl-Artikolu 21 ta’ din id-Direttiva.
3. Meta jkunu ssodisfati r-rekwiżiti tal-paragrafu 1, kumpanija ta’ l-investiment ikkontrollata minn kumpanija holding finanzjarja għandha tkun meħtieġa li tipprovdi fondi proprji f’livell konsolidat li jkunu dejjem aktar minn jew daqs l-ogħla miż-żewġ ammonti li ġejjin, ikkalkulati fuq il-bażi tal-pożizzjoni finanzjarja konsolidata tal-kumpanija holding finanzjarja u b’konformità ma’ Sezzjoni 3 ta’ dan il-Kapitolu:
(a)
is-somma tar-rekwiżiti tal-kapital li jinsabu fil-punti (a) sa (c) ta’ l-Artikolu 75 tad-Direttiva 2006/48/KE; u
(b)
l-ammont stipulat fl-Artikolu 21 ta’ din id-Direttiva.
Artikolu 25
B’deroga mill-Artikolu 2(2), l-awtoritajiet kompetenti jistgħu jeżentaw lil kumpaniji ta’ l-investiment mir-rekwiżiti kkonsolidati tal-kapital stabbiliti fih, sakemm il-kumpaniji ta’ l-investiment kollha fil-grupp huma fost il-kumpaniji ta’ l-investiment li ssir referenza għalihom fl-Artikolu 20(2) u (3) u l-grupp ma jinkludix istituzzjonijiet tal-kreditu.
Meta jkunu sodisfatti r-rekwiżiti ta’ l-ewwel paragrafu, kumpanija ta’ l-investiment prinċipali ta’ Stat Membru għandha tkun meħtieġa sabiex tipprovdi fondi proprji f’livell konsolidat li huma dejjem iktar minn jew daqs is-somma tar-rekwiżiti li jinsabu fil-punti (a) sa (c) ta’ l-Artikolu 75 tad-Direttiva 2006/48/KE u l-ammont stipulat fl-Artikolu 21 ta’ din id-Direttiva, ikkalkulati fuq il-bażi tal-pożizzjoni finanzjarja konsolidata tal-kumpanija ta’ l-investiment prinċipali u b’konformità mas-Sezzjoni 3 ta’ dan il-Kapitolu.
Meta jkunu ssodisfati r-rekwiżiti ta’ l-ewwel paragrafu, kumpanija ta’ l- investiment ikkontrollata minn kumpanija holding finanzjarja tinħtieġ li tipprovdi fondi proprji f’livell konsolidat li jkunu dejjem aktar minn jew daqs is-somma tar-rekwiżiti li jinsabu fil-punti (a) sa (c) ta’ l-Artikolu 75 tad-Direttiva 2006/48/KE u l-ammont stipulat fl-Artikolu 21 ta’ din id-Direttiva, ikkalkulati fuq il-bażi tal-pożizzjoni finanzjarja konsolidata tal-kumpanija holding finanzjarja u b’konformità mas-Sezzjoni 3 ta’ dan il-Kapitolu.
Sezzjoni 3
Il-kalkolu tar-rekwiżiti kkonsolidati
Artikolu 26
1. Meta l-eżenzjoni stipulata fl-Artikolu 22 ma tiġiex eżerċitata, l-awtoritajiet kompetenti jistgħu, sabiex jikkalkulaw r-rekwiżiti tal-kapital stipulati fl-Annessi I u V u l-iskoperturi għall-klijenti stabbiliti fl-Artikoli 28 sa 32 u fl-Anness VI fuq bażi kkonsolidata, jippermettu li pożizzjonijiet fir-reġistru tan-negozju ta’ istituzzjoni minnhom ikunu bbilanċjati ma’ pożizzjonijiet fir-reġistru tan-negozju ta’ istituzzjoni oħra skond ir-regoli stabbiliti fl-Artikoli 28 sa 32 u fl-Annessi I, V u VI.
Barra minn hekk, l-awtoritajiet kompetenti jistgħu jippermettu li pożizzjonijiet f’valuta barranija f’waħda mill-istituzzjonijiet jibbilanċjaw ma’ pożizzjonijiet f’valuta barranija f’istituzzjoni oħra skond ir-regoli stabbiliti fl-Anness III u/jew l-Anness V. Jistgħu wkoll jippermettu li pożizzjonijiet fi komoditajiet f’istituzzjoni minnhom jibbilanċjaw pożizzjonijiet ta’ komoditajiet f’istituzzjoni oħra skond ir-regoli stabbiliti fl-Anness IV u/jew l-Anness V.
2. L-awtoritajiet kompetenti jistgħu jippermettu l-ibbilanċjar tar-reġistru tan-negozju u tal-pożizzjonijiet f’valuti barranin u tal-komoditajiet, rispettivament, ta’ intrapriżi li jinsabu f’pajjiżi terzi, sakemm fl-istess waqt jitwettqu l-kundizzjonijiet li ġejjin:
(a)
dawk l-intrapriżi jkunu ġew awtorizzati f’pajjiż terz u jew jissodisfaw id-definizzjoni ta’ istituzzjoni tal-kreditu mogħtija fl-Artikolu 4(1) tad-Direttiva 2006/48/KE jew ikunu kumpaniji ta’ l-investiment rikonoxxuti ta’ pajjiż terz;
(b)
dawk l-intrapriżi jkunu konformi, fuq bażi individwali, ma’ regoli ta’ adegwatezza tal-kapital ekwivalenti għal dawk stabbiliti f’din id-Direttiva; u
(c)
l-ebda regolamenti ma jkunu jeżistu fil-pajjiżi terzi kkonċernati li jistgħu b’mod sinifikattiv jaffettwaw it-trasferiment ta’ fondi fi ħdan il-grupp.
3. L-awtoritajiet kompetenti jistgħu wkoll jippermettu l-ibbilanċjar stipulat fil-paragrafu 1 bejn l-istituzzjonijiet fi grupp li jkunu ġew awtorizzati fl-Istat Membru kkonċernat, sakemm:
(a)
ikun hemm allokazzjoni sodisfaċenti ta’ kapital fi ħdan il-grupp;
(b)
il-qafas regolatorju, legali jew kontrattwali li fih joperaw dawk l-istituzzjonijiet ikun tali li jiggarantixxi sostenn finanzjarju reċiproku fi ħdan il-grupp.
4. Minbarra dan, l-awtoritajiet kompetenti jistgħu jippermettu l-ibbilanċjar stipulat fil-paragrafu 1 bejn l-istituzzjonijiet fi ħdan grupp li jissodisfaw il-kundizzjonijiet imposti fil-paragrafu 3 u kull istituzzjoni inkluża fl-istess grupp li tkun giet awtorizzata fi Stat Membru ieħor sakemm dik l-istituzzjoni tkun obbligata li tissodisfa r-rekwiżiti tal-kapital imposti fl-Artikoli 18, 20 u 28 fuq bażi individwali.
Artikolu 27
1. Fil-kalkolu tal-fondi proprji fuq bażi kkonsolidata l-Artikolu 65 tad-Direttiva 2006/48/KE għandu jkun applikabbli.
2. L-awtoritajiet kompetenti responsabbli għall-eżerċizzju ta’ sorveljanza fuq bażi kkonsolidata jistgħu jirrikonoxxu l-validità tad-definizzjonijiet speċifiċi tal-fondi proprji applikabbli għall-istituzzjonijiet ikkonċernati taħt il-Kapitolu IV fil-kalkolu tal-fondi proprji kkonsolidati.
Sezzjoni 4
Monitoraġġ u kontroll ta’ skoperturi kbar
Artikolu 28
1. L-istituzzjonijiet għandhom iwettqu monitoraġġ u kontroll tas-skoperturi kbar tagħhom f’konformità ma’ l-Artikoli 106 sa 118 tad-Direttiva 2006/48/KE.
2. B’deroga mill-paragrafu 1 dawk l-istituzzjonijiet li jikkalkulaw ir-rekwiżiti tal-kapital għar-reġistru tan-negozju tagħhom skond l-Annessi I u II, u kif ikun xieraq, skond l-Anness V ta’ din id-Direttiva, għandhom jimmonitoraw u jikkontrollaw l-iskoperturi kabar tagħhom skond l-Artikoli 106 sa 118 tad-Direttiva 2006/48/KE bla ħsara għall-emendi stipulati fl-Artikoli 29 sa 32 ta’ din id-Direttiva.
3. Sal-31 ta’ Diċembru 2007, Il-Kummissjoni għandha tissottometti lill-Parlament Ewropew u lill-Kunsill rapport dwar it-tħaddim ta’ din is-Sezzjoni, flimkien ma’ kwalunkwe proposti xierqa.
Artikolu 29
1. L-iskoperturi għal klijenti individwali li joriġinaw mir-reġistru tan-negozju għandhom ikunu kkalkulati billi jsir sommarju ta’ dawn l-elementi:
(a)
l-eċċess - meta pożittiv - tal-pożizzjonijiet twal ta’ l-istituzzjoni fuq il-pożizzjonijiet qosra tagħha fl-istrumenti finanzjarji kollha maħruġa mill-klijent konċernat, flimkien mal-pożizzjoni netta f’kull wieħed mill-istrumenti differenti li tkun ikkalkulata skond il-metodi stabbiliti fl-Anness I;
(b)
l-iskopertura netta, fil-każ ta’ l-issottoskrizzjoni ta’ dejn jew strument ta’ ekwità;
(c)
l-iskoperturi minħabba t-tranżazzjonijiet, ftehim u kuntratti msemmija fl-Anness II mal-klijent ikkonċernat, liema skoperturi jkunu kkalkulati bil-mod stabbilit f’dak l-Anness, għall-kalkolu tal-valur ta’ l-iskopertura.
Għall-finijiet tal-punt (b), l-iskopertura netta tkun ikkalkulata bit-tnaqqis ta’ dawk il-pożizzjonijiet ta’ sottoskrizzjoni li huma ffirmati jew sottoskritti mill-ġdid minn partijiet terzi fuq il-bażi ta’ ftehim formali bil-fatturi stabbiliti fil-paragrafu 41 ta’ l-Anness I imnaqqsa minnhom.
Għall-finijiet tal-punt (b), sakemm jitwettaq koordinament ulterjuri, l-awtoritajiet kompetenti għandhom jeħtieġu lill-istituzzjonijiet li jistabbilixxu sistemi li jissorveljaw u jikkontrollaw l-iskoperturi sottoskritti tagħhom bejn iż-żmien ta’ l-impenn inizjali u l-ewwel jum tax-xogħol fid-dawl tan-natura tar-riskji involuti fis-swieq konċernati.
Għall-finijiet tal-punt (c), l-Artikoli 84 sa 89 tad-Direttiva 2006/48/KEgħandhom ikun esklużi mir-referenza fil-paragrafu 6 ta’ l-Anness II ta’ din id-Direttiva.
2. l- iskoperturi għal gruppi ta’ klijenti konnessi fuq ir-reġistru tan-negozju għandhom ikunu kkalkulati billi jiġu magħduda flimkien l-iskoperturi għall-klijenti individwali fi grupp, kif ikkalkulat fil-paragrafu 1.
Artikolu 30
1. L-iskoperturi ġenerali għal klijenti individwali jew gruppi ta’ klijenti konnessi għandhom ikunu kkalkulati billi jingħaddu flimkien l-iskoperturi li joriġinaw fuq ir-reġistru tan-negozju u dawk l-iskoperturi li joriġinaw 'il barra mir-reġistru tan-negozju, billi jitqiesu l-Artikoli 112 sa 117 tad-Direttiva 2006/48/KE.
Sabiex tkun ikkalkulata l-iskopertura 'il barra mir-reġistru tan-negozju, l-istituzzjonijiet għandhom iqisu l-iskopertura li toriġina minn assi li huma mnaqqsa mill-fondi proprji tagħhom permezz tal-punt (d) tat-tieni subparagrafu ta’ l-Artikolu 13(2) bħala żero.
2. L-iskoperturi globali ta’ l-istituzzjonijiet għal klijenti individwali u gruppi ta’ klijenti konnessi kkalkulati f’konformità mal-paragrafu 4 għandhom ikunu rrappurtati skond l-Artikolu 110 tad-Direttiva 2006/48/KE.
Minbarra fir-rigward ta’ tranżazzjonijiet ta’ xiri lura u ta’ meta jkunu mogħtija jew meħuda b’self titoli jew komoditajiet, il-kalkolu ta’ skoperturi kbar għal klijenti individwali u gruppi ta’ klijenti konnessi għal finijiet ta’ rappurtaġġ m’għandux jinkludi r-rikonoxximent tat-tnaqqis ta’ riskju tal-kreditu.
3. Is-somma ta’ l-iskoperturi għall-klijent individwali jew gruppi ta’ klijenti konnessi fil-paragrafu 1 għandha tkun limitata skond l-Artikoli 111 sa 117 tad-Direttiva 2006/48/KE.
4. B’deroga mill-paragrafu 3, l-awtoritajiet kompetenti jistgħu jippermettu li assi li jiffurmaw talbiet u skoperturi oħra għal kumpaniji ta’ l-investiment rikonoxxuti ta’ pajjiż terz u clearing houses rikonoxxuti u boroż rikonoxxuti ta’ l-istrumenti finanzjarji jkunu suġġetti għall-istess trattament mogħti lil dawk l-istituzzjonijiet stabbiliti fl-Artikoli 113(3)(i), 115(2) u 116 tad- Direttiva 2006/48/KE.
Artikolu 31
L-awtoritajiet kompetenti jistgħu jawtorizzaw li l-limiti stabbiliti fl-Artikoli 111 sa 117 tad-Direttiva 2006/48/KE jinqabżu jekk jintlaħqu dawn il-kundizzjonijiet li ġejjin:
(a)
l-iskoperturi 'il barra mir-reġistru tan-negozju għall-klijent jew grupp ta’ klijenti kkonċernati ma jkunux jeċċedu l-limiti stabbiliti fl-Artikoli 111 sa 117 tad-Direttiva 2006/48/KE, liema limiti huma ikkalkulati b’referenza għall-fondi proprji kif speċifikati f’ dik id-Direttiva, sabiex l-eċċess jirriżulta kompletament mir-reġistru tan-negozju;
(b)
l- l-istituzzjoni tkun tissodisfa rekwiżit tal-kapital addizzjonali fuq l-eċċess fir-rigward tal-limiti stabbiliti fl-Artikolu 111 (1) u (2) tad-Direttiva 2006/48/KE, ikkalkulati skond l-Anness VI ta’ dik id-Direttiva.
(c)
meta jkunu għaddew għaxart ijiem jew anqas minn meta jkun seħħ l-eċċess, l-iskopertura tar-reġistru tan-negozju għall-klijent jew grupp ta’ klijenti konnessi kkonċernati m’għandhiex teċċedi 500 % tal-fondi proprji ta’ l-istituzzjoni;
(d)
kwalunkwe eċċessi li jtulu għal aktar minn għaxart ijiem m’għandhomx, meta meħuda flimkien, jeċċedu 600 % tal-fondi proprji ta’ l-istituzzjoni; u
(e)
l-istituzzjonijiet għandhom jirrappurtaw lill-awtoritajiet kompetenti kull tliet xhur il-każijiet kollha li fihom il-limiti stabbiliti fl-Artikolu 111 (1) u (2) tad-Direttiva 2006/48/KE jkunu nqabżu matul it-tliet xhur ta’ qabel.
Fir-rigward ta’ punt (e), f’kull wieħed mill-każi li fih il-limiti jkunu nqabżu, l-ammont ta’ l-eċċess u l-isem tal-klijent ikkonċernat għandhom ikunu rrappurtati.
Artikolu 32
1. L-awtoritajiet kompetenti għandhom jistabbilixxu proċeduri li ma jħallux lill-istituzzjonijiet milli deliberatament jevitaw ir-rekwiżiti addizzjonali tal-kapital li huma kieku kien jidħlu fihom, dwar skoperturi li jeċċedu l-limiti stabbiliti fl-Artikolu 111 (1) u (2) tad-Direttiva 2006/48/KE ladarba dawk l-iskoperturi jkunu nżammu għal aktar minn għaxart ijiem, permezz ta’ trasferiment temporanju ta’ l-iskoperturi kkonċernati lejn kumpanija oħra, sew jekk tkun fl-istess grupp u anki jekk le, u/jew permezz ta’ tranżazzjonijiet artifiċjali li jagħlqu l-iskopertura matul il-perjodu ta’ għaxart ijiem u joħolqu skopertura ġdida.
L-awtoritajiet kompetenti għandhom jinfurmaw lill-Kunsill u lill-Kummissjoni dwar dawn il-proċeduri.
L-istituzzjonijiet għandhom iżommu sistemi li jassiguraw li kwalunkwe trasferiment li jkollu l-effett li ssir referenza għalih fl-ewwel subparagrafu jkun irrappurtat minnufih lill-awtoritajiet kompetenti.
2. L-awtoritajiet kompetenti jistgħu jippermettu lill-istituzzjonijiet li għandhom il-permess li jużaw il-metodu alternattiv biex jiddeterminaw il-fondi proprji permezz ta’ l-Artikolu 13(2) li jużaw dak il-metodu għall-finijiet ta’ l-Artikoli 30(2), 30(3) u 31 sakemm l-istituzzjonijiet ikkonċernati jkunu meħtieġa li jissodisfaw l-obbligi kollha stabbiliti fl-Artikoli 110 sa 117 tad-Direttiva 2006/48/KE, fir-rigward ta’ l-iskoperturi li joriġinaw 'il barra mir-reġistri tan-negozju tagħhom bl-użu tal-fondi proprji kif definiti f’dik id-Direttiva.
Sezzjoni 5
Valutazzjoni ta’ pożizzjonijiet għal finijiet ta’ rappurtaġġ
Artikolu 33
1. Il-pożizzjonijiet kollha fuq ir-reġistru tan-negozju għandhom ikunu suġġetti għal regoli ta’ valutazzjoni prudenti kif speċifikat fl-Anness VII, Parti B. Dawn ir-regoli ghandhom jeħtieġu lill-istituzzjonijiet li jiżguraw li l-valur applikat għal kull waħda mill-pożizzjonijiet tar-reġistru tan-negozju tagħhom jirrifletti b’mod xieraq il-valur kurrenti tas-suq. Dan il-valur għandu jkollu grad xieraq ta’ ċertezza filwaqt li jkunu kkunsidrati n-natura dinamika tal-pożizzjonijiet tar-reġistru tan-negozju, l-oneri tal-korrettezza prudenzjali u l-mod ta’ operazzjoni u l-għan tar-rekwiżiti tal-kapital fir-rigward tal-pożizzjonijiet tar-reġistru tan-negozju.
2. Il-pożizzjonijiet tar-reġistru tan-negozju għandhom ikunu rivalutati għallinqas darba kuljum.
3. Fejn il-prezzijiet tas-suq ma jkunux disponibbli minnufih, l-awtoritajiet kompetenti jistgħu jwarrbu r-rekwiżit impost fil-paragrafi 1 u 2 u għandhom jeħtieġu lill-istituzzjonijiet li jużaw metodi alternattivi ta’ valutazzjoni sakemm dawk il-metodi jkunu prudenti biżżejjed u jkunu ġew approvati mill-awtoritajiet kompetenti.
Sezzjoni 6
Ġestjoni tar-riskju u evalwazzjoni tal-kapital
Artikolu 34
L-awtoritajiet kompetenti għandhom jeħtieġu li kull kumpanija ta’ l-investiment, minbarra li tissodisfa r-rekwiżiti stabbiliti fl-Artikolu 13 tad-Direttiva 2004/39/KE, għandha tissodisfa r-rekwiżiti stabbiliti fl-Artikoli 22 u 123 tad-Direttiva 2006/48/KE, suġġett għad-dispożizzjonijiet dwar il-livell ta’ applikazzjoni stabbiliti fl-Artikoli 68 sa 73 ta’ dik id-Direttiva.
Sezzjoni 7
Rekwiżiti ta’ rappurtaġġ
Artikolu 35
1. L-Istati Membri għandhom jeħtieġu li kumpaniji ta’ l-investiment u istituzzjonijiet tal-kreditu jipprovdu lill-awtoritajiet kompetenti ta’ l-Istati Membri ta’ l-oriġini tagħhom bl-informazzjoni kollha meħtieġa għall-evalwazzjoni tal-konformità tagħhom mar-regoli adottati skond din id-Direttiva. L-Istati Membri għandhom ukoll jiżguraw li l-mekkaniżmi interni ta’ kontroll u l-proċeduri amministrattivi u tal-kontabilità ta’ l-istituzzjonijiet jippermettu l-verifikazzjoni tal-konformita’ tagħhom ma’ dawk ir-regoli f’kwalunkwe ħin.
2. Il-kumpaniji ta’ l-investiment għandhom jirrappurtaw lill-awtoritajiet kompetenti bil-mod speċifikat minn dawn ta’ l-aħħar mill-anqas darba kull xhar fil-każ ta’ kumpaniji koperti mill-Artikolu 9, mill-anqas darba kull tliet xhur fil-każ ta’ kumpaniji koperti mill-Artikolu 5 (1) u mill-anqas darba kull sitt xhur fil-każ ta’ kumpaniji koperti mill-Artikolu 5 (3).
3. Minkejja l-paragrafu 2, kumpaniji ta’ l-investiment koperti mill-Artikoli 5 (1) u 9 għandhom ikunu meħtieġa li jipprovdu l-informazzjoni fuq bażi kkonsolidata jew sub-konsolidata darba kull sitt xhur biss.
4. L-istituzzjonijiet tal-kreditu għandhom ikunu obbligati li jirrappurtaw bil-mod speċifikat mill-awtoritajiet kompetenti bl-istess frekwenza li biha huma obbligati li jirrappurtaw skond id-Direttiva 2006/48/KE.
5. L-awtoritajiet kompetenti għandhom jobbligaw lill-istituzzjonijiet sabiex jirrappurtawlhom mill-ewwel kull każ fejn il-kontropartijiet tagħhom jonqsu mill-obbligi tagħhom fir-rigward ta’ ftehim ta’ bejgħ b’kundizzjoni ta’ xiri lura u ta’ xiri b’ kundizzjoni ta’ bejgħ lura jew ta’ tranżazzjonijiet fejn huma jagħtu jew jieħdu b’self sigurtajiet u komoditajiet.
KAPITOLU VI
Sezzjoni 1
L-Awtoritajiet kompetenti
Artikolu 36
1. L-Istati Membri għandhom jaħtru l-awtoritajiet li huma kompetenti li jwettqu d-doveri stipulati f’din id-Direttiva. Għandhom jinfurmaw lill-Kummissjoni dwar dan, filwaqt li jindikaw kwalunkwe qsim tad-dmirijiet.
2. L-awtoritajiet kompetenti għandhom ikunu awtoritajiet jew korpi pubbliċi uffiċjalment rikonoxxuti mil-liġi nazzjonali jew minn awtoritajiet pubbliċi bħala parti mis-sistema ta’ superviżjoni li tkun operattiva fl-Istat Membru kkonċernat.
3. L-awtoritajiet kompetenti kkonċernati għandhom jingħataw is-setgħat kollha meħtieġa għat-twettiq tad-doveri tagħhom, u b’mod partikolari d-dover ta’ superviżjoni tat-tiswir tal-kotba tan-negozju.
Sezzjoni 2
Is-Sorveljanza
Artikolu 37
1. Il-kapitolu 4 tat-Titolu V tad-Direttiva 2006/48/KE għandu japplika mutatis mutandis għas-sorveljanza tal-kumpaniji ta’ l-investiment f’konformità ma’dan li ġej:
(a)
referenzi għall-Artikolu 6 tad-Direttiva 2006/48/KE għandhom jiġu interpretati bħala referenzi għall-Artikolu 5 tad-Direttiva 2004/39/KE;
(b)
referenzi għall-Artikoli 22 u 123 tad-Direttiva 2006/48/KE għandhom jiġu interpretati bħala referenzi għall-Artikolu 34 ta’ din id-Direttiva; u
(c)
referenzi għall-Artikoli 44 sa 52 tad-Direttiva 2006/48/KE għandhom jiġu interpretati bħala referenzi għall-Artikoli 54 u 58 tad-Direttiva 2004/39/KE.
Fejn kumpanija holding finanzjarja prinċipali ta’ l-UE jkollha bħala sussidjarji tagħha sew istituzzjoni tal-kreditu u sew kumpanija ta’ l-investiment, għandu japplika it-Titolu V, il-Kapitolu 4 tad-Direttiva 2006/48/KE għas-sorveljanza ta’ istituzzjonijiet daqs li kieku r-referenzi għall-istituzzjonijiet tal-kreditu kienu referenzi għall-istituzzjonijiet.
2. L-Artikolu 129(2) tad-Direttiva 2006/48/KE għandu japplika wkoll għar-rikonoxximent tal-mudelli interni ta’ l-istituzzjonijiet taħt l-Anness V ta’ din id-Direttiva fejn l-applikazzjoni hija mressqa minn istituzzjoni tal-kreditu prinċipali ta’ l-UE u s-sussidjarji tagħha jew minn kumpanija ta’ l-investiment prinċipali ta’ l-UE u s-sussidjarji tagħha, jew b’mod konġunt mis-sussidjarji ta’ kumpanija holding finanzjarja prinċipali ta’ l-UE.
Il-perjodu għar-rikonoxximent imsemmifl-ewwel sub-paragrafu għandu jkun ta’ sitt xhur.
Artikolu 38
1. L-awtoritajiet kompetenti ta’ l-Istati Membri għandhom jikkooperaw mill-qrib bejniethom fit-twettiq tad-doveri stipulati f’din id-Direttiva, b’mod partikolari fejn servizzi ta’ l-investiment ikunu pprovduti fuq bażi tal-liberta’ li jingħataw servizzi jew permezz tat-twaqqif ta’ fergħat.
L-awtoritajiet kompetenti għandhom, meta ssirilhom talba, jagħtu lil xulxin l-informazzjoni kollha li tista’ tiffaċilita s-sorveljanza ta’ l-adegwatezza tal-kapital ta’ l-istituzzjonijiet, b’mod partikolari l-verifika ta’ kemm dawn ikunu qed jikkonformaw mar-regoli stabbiliti f’din id-Direttiva.
2. Kull skambju ta’ informazzjoni bejn l-awtoritajiet kompetenti li hu stipulat f’din id-Direttiva għandu jkun suġġett għall-obbligi ta’ segretezza professjonali li ġejjin:
(a)
għall-kumpaniji ta’ l-investiment, dawk imposti fl-Artikoli 54 u 58 tad-Direttiva 2004/39/KE; u
(b)
għall-istituzzjonijiet tal-kreditu, dawk imposti fl-Artikoli 44 sa 52 tad-Direttiva 2006/48/KE.
KAPITOLU VII
Żvelar
Artikolu 39
Ir-rekwiżiti stabbiliti fit-Titolu V, il-Kapitolu 5 tad-Direttiva 2006/48/KE għandhom japplikaw għall-kumpaniji ta’ l-investiment.
KAPITOLU VIII
Sezzjoni 1
Artikolu 40
Għall-finijiet tal-kalkolu tar-rekwiżiti tal-kapital minimu għar-riskju tal-kontroparti taħt din id-Direttiva, u għall-kalkolu tar-rekwiżiti tal-kapital minimu għar-riskju tal-kreditu taħt id-Direttiva 2006/48/KE, u bla ħsara għad-dispożizzjonijiet tal-Parti 2, il-punt 6 ta’ l-Anness III ta’ dik id-Direttiva, skoperturi għal kumpaniji ta’ l-investiment rikonoxxuti ta’ pajjiżi terzi u skoperturi għal clearing houses rikonoxxuti u skambji għandhom jiġu trattati bħala skoperturi għal istituzzjonijiet.
Sezzjoni 2
Setgħat ta’ eżekuzzjoni
Artikolu 41
1. Il-Kummissjoni għandha tiddeċiedi dwar kwalunkwe adattament tekniku fl-oqsma li ġejjin f’konformità mal-proċedura msemmija fl-Artikolu 43(2).
(a)
il-kjarifika tad-definizzjonijiet fl-Artikolu 3 sabiex tkun żgurata l-applikazzjoni uniformi ta’ din id-Direttiva;
(b)
il-kjarifika tad-definizzjonijiet fl-Artikolu 3 biex jitqiesu l-iżviluppi fis-swieq finanzjarji;
(c)
l-aġġustament fl-ammonti ta’ kapital inizjali preskritt fl-Artikoli 5 sa 9 u l-ammont li hemm referenza għalih fl-Artikolu 18(2) sabiex jitqiesu l-iżviluppi fil-qasam ekonomiku u monetarju;
(d)
l-aġġustament tal-kategoriji tal-kumpaniji ta’ l-investiment fl-Artikoli 20(2) u (3) biex jitqiesu l-iżviluppi fis-swieq finanzjarji;
(e)
kjarifika tar-rekwiżit stabbilit fl-Artikolu 21 li tkun żgurata applikazzjoni uniformi ta’ din id-Direttiva;
(f)
l-armonizzazzjoni tat-terminoloġija dwar u l-qafas tad-definizzjonijiet f’konformita’ ma’ atti sussegwenti dwar l-istituzzjonijiet u kwistjonijiet relatati;
(g)
l-aġġustament tad-dispożizzjonijiet tekniċi fl-Annessi I sa VII b’riżultat ta’ l-iżviluppi fis-swieq finanzjarji, t-tkejjil tar-riskju, l-istandards jew ir-rekwiżiti tal-kontabilità li jqisu leġiżlazzjoni tal-Komunità jew li jikkunsidraw il-konverġenza ta’ prattiki ta’ sorveljanza; jew
(h)
adattamenti tekniċi biex iqisu r-riżultat tar-reviżjoni msemmija fl-Artikolu 65(3) tad-Direttiva 2004/39/KE.
2. L-ebda waħda mill-miżuri ta’ implimentazzjoni adottati ma tista’ tbiddel id-dispożizzjonijiet essenzjali ta’ din id-Direttiva.
Artikolu 42
1. Il-Kummissjoni għandha tkun megħjuna mill-Kumitat Bankarju Ewropew imwaqqaf bid-Deċiżjoni tal-Kummissjoni 2004/10/KE tal-5 ta’ Novembru 2003 (12) (minn hawn 'il quddiem imsejjaħ “il-Kumitat”).
2. Meta ssir referenza għal dan il-paragrafu, il-proċedura stabbilita fl-Artikolu 5 tad-Deċiżjoni 1999/468/KE għandha tapplika, filwaqt li jitqiesu d-dispożizzjonijiet ta’ l-Artikoli 7(3) u 8 tagħha.
Il-perjodu stipulat fl-Artikolu 5(6) tad-Deċiżjoni 1999/468/KE għandu jkun ta’ tliet xhur.
3. Mingħajr ħsara għall-miżuri ta’ implimentazzjoni diġà adottati, ma’ l-iskadenza ta’ perjodu ta’ sentejn wara l-adozzjoni ta’ din id-Direttiva u mhux aktar tard mill-1 ta’April 2008, l-applikazzjoni tad-dispożizzjonijiet ta’ din id-Direttiva li jeħtieġu l-adozzjoni ta’ regoli tekniċi, emendi u deċiżjonijiet skond il-paragrafu 2 għandhom ikunu sospiżi. Fuq proposta mill-Kummissjoni u bi qbil mal-proċedura stipulata fl-Artikolu 251 tat-Trattat, il-Parlament u l-Kunsill jistgħu jġeddu dawk id-dispożizzjonijiet konċernati u, għal dak il-għan, għandhom jirreveduhom qabel ma jiskadi l-perjodu, jew sad-data msemmija f’dan il-paragrafu, kwalunkwe waħda ninn dawn tkun qabel.
4. Il-Kumitat għandu jadotta r-Regoli ta’ Proċedura tiegħu.
Sezzjoni 3
Dispożizzjonijiet ta’ tranżizzjoni
Artikolu 43
L-Artikolu 152(1) sa (7) tad-Direttiva 2006/48/KE għandu japplika, f’konformità ma’ l-Artikolu 2 u l-Kapitolu V, Sezzjonijiet 2 u 3 ta’ din id-Direttiva, għall-kumpaniji ta’ l-investiment li jikkalkulaw ammonti ta’ skopertura kkalkolati skond il-piż tar-riskju, għall-finijiet ta’ l-Anness II ta’ din id-Direttiva, f’konformità ma’ l-Artikoli 84 sa 89 tad-Direttiva 2006/48/KE, jew bl-użu tal-Metodu ta’ Kejl Avvanzat (Advanced Measurement Approach) kif speċifikat fl-Artikolu 105 ta’ dik id-Direttiva għall-ikkalkular tar-rekwiżiti tal-kapital tagħhom għar-riskju operattiv.
Artikolu 44
Sal-31 ta’ Diċembru 2012, għal kumpaniji ta’ l-investiment li l-indikatur relevanti tagħhom għall-parti tan-negozju li tikkonċerna n-negozju u l-bejgħ jirrappreżenta mill-anqas 50 % tat-total ta’ l-indikaturi relevanti għall-partijiet kollha tan-negozju tagħhom ikkalkulati f’konformità ma’ l-Artikolu 20 ta’ din id-Direttiva u l-Anness X, il-Parti 2, il-punti 1 sa 4 tad-Direttiva 2006/48/KE, l-Istati Membri jistgħu japplikaw perċentaġġ ta’ 15 % għall-element tan-negozju “negozju u bejgħ”.
Artikolu 45
1. L-awtoritajiet kompetenti jistgħu jippermettu lill-kumpaniji ta’ l-investiment biex jaqbżu l-limiti dwar skoperturi kbar stipulati fl-Artikolu 111 tad-Direttiva 2006/48/KE.Mhux meħtieġ li jkunu inklużi kwalunkwe eċċessi mill-kumpaniji ta’ l-investiment fil-kalkoli tagħhom tar-rekwiżiti tal-kapital li jaqbżu limiti bħal dawn, kif stipulat fl-Artikolu 75(b) ta’ dik id-Direttiva. Din id-diskrezzjoni hija disponibbli sal-31 ta’ Diċembru 2010 jew sad-data tad-dħul fis-seħħ ta’ kwalunkwe modifiki b’konsegwenza tat-trattament ta’ skoperturi kbar skond l-Artikolu 119 tad-Direttiva 2006/48/KE, kwalunkwe waħda minn dawn tkun qabel. Sabiex din id-diskrezzjoni tkun eżerċitata, iridu jkunu ssodisfati l-kundizzjonijiet li ġejjin:
(a)
il-kumpanija ta’ l-investiment tipprovdi servizzi ta’ investiment jew attivitajiet ta’ investiment relatati ma’ l-istrumenti finanzjarji elenkati fil-paragrafi 5, 6, 7, 9 u 10 fis-Sezzjoni C ta’ l-Anness I tad-Direttiva 2004/39/KE;
(b)
il-kumpanija ta’ l-investiment ma tipprovdix servizzi ta’ investiment bħal dawn jew ma tiħux ħsieb attivitajiet ta’ investiment bħal dawn għal, jew f’isem, klijenti bl-imnut;
(c)
ksur tal-limiti msemmija fil-parti introduttorja ta’ dan il-paragrafu jinħoloq b’konnessjoni ma’ skoperturi li jirriżultaw minn kuntratti li huma strumenti finanzjarji kif elenkati fil-punt (a) u relatati ma’ komoditajiet jew ma’ prodotti sottostanti skond it-tifsira tal-paragrafu 10 fis-Sezzjoni Ċ ta’ l-Anness I tad-Direttiva 2004/39/KE (MiFID) u huma kkalkulati skond l-Annessi III u IV tad-Direttiva 2006/48/KE, jew b’konnessjoni ma’ skoperturi li jirriżultaw minn kuntratti li jokkonċernaw il-kunsinna ta’ komoditajiet jew konċessjonijiet ta’ emissjoni; u
(d)
il-kumpanija ta’ l-investiment għandha strateġija dokumentata biex tmexxi u, b’mod partikulari biex tikkontrolla u tillimita r-riskji li jirriżultaw mill-konċentrazzjoni ta’ skoperturi. Il-kumpanija ta’ l-investiment għandha tinforma mingħajr dewmien lill-awtoritajiet kompetenti b’din l-istrateġija u b’kull tibdil materjali li jsir fiha. Il-kumpanija ta’ l-investiment għandha tagħmel l-arranġamenti xierqa sabiex tiżgura monitoraġġ kontinwu tal-qagħda ta’ kreditu ta’ min jissellef, skond l-impatt tagħhom fuq ir-riskju ta’ konċentrazzjoni. Dawn l-arranġamenti għandhom jippermettu lill-kumpanija ta’ l-investiment biex tirreaġixxi b’mod xieraq u fil-pront biżżejjed għal kwalunkwe deterjorazzjoni f’dik il-qagħda ta’ kreditu.
2. Meta kumpanija ta’ l-investiment taqbeż il-limiti interni stabbiliti skond l-istrateġija msemmija fil-punt (d) tal-paragrafu 1, hija għandha tinnotifika l-awtoritajiet kompetenti mingħajr dewmien dwar id-daqs u n-natura ta’ l-eċċess u dwar il-kontroparti.
Artikolu 46
Bħala deroga mill-Artikolu 20(1), sal-31 ta’ Diċembru 2011 l-awtoritajiet kompetenti jistgħu jagħżlu, skond il-każ, li ma japplikawx ir-rekwiżiti tal-kapital li jirriżultaw mill-punt (d) ta’ l-Artikolu 75 tad-Direttiva 2006/48/KE fir-rigward ta’ kumpaniji ta’ l-investiment li għalihom ma japplikax l-Artikolu 20(2) u (3), li l-pożizzjonijiet totali fir-reġistru tan-negozju tagħhom qatt ma jaqbżu EUR 50 miljun u li n-numru medju ta’ ħaddiema relevanti tagħhom matul is-sena finanzjarja ma jaqbiżx il-100.
Minflok, ir-rekwiżit tal-kapital fir-rigward ta’ dawk il-kumpaniji ta’ l-investiment għandu jkun ta’ l-anqas l-aktar baxx:
(a)
mir-rekwiżiti tal-kapital li joriġinaw mill-punt (d) ta’ l-Artikolu 75 tad-Direttiva 2006/48/KE; u
(b)
minn 12/88 ta’ l-ogħla minn dawn li ġejjin:
(i)
is-somma tar-rekwiżiti tal-kapital li jinsabu fil-punti (a) sa (c) ta’ l-Artikolu 75 tad-Direttiva 2006/48/KE; u
(ii)
l-ammont stipulat fl-Artikolu 21 ta’ din id-Direttiva, minkejja l-Artikolu 20(5).
Jekk il-punt (b) jkun japplika, għandha tkun applikata żieda gradwali ta’ l-anqas fuq bażi annwali.
L-applikazzjoni ta’ din id-deroga m’għandhiex tirriżulta fi tnaqqis tal-livell ġenerali tar-rekwiżiti tal-kapital għal kumpanija ta’ l-investiment, meta mqabbla mar-rekwiżiti fil-31 ta’ Dicembru 2006, sakemm tnaqqis bħal dan ma jkunx ġustifikat b’mod prudenti permezz ta’ tnaqqis fid-daqs tan-negozju ta’ kumpanija ta’ l-investiment.
Artikolu 47
Sal-31 ta’ Diċembru 2009 jew kwalunkwe data aktar kmieni speċifikata mill-awtoritajiet kompetenti skond il- każ, istituzzjonijiet li rċevew rikonoxximent ta’ mudell ta’ riskju speċifiku qabel l-1 ta’ Jannar 2007, bi qbil mal-punt 1 ta’ l-Anness Vjistgħu, għal dak ir-rikonoxximent eżistenti, jitrattaw il-punti 4 u 8 ta’ l-Anness V tad-Direttiva 93/6/KEE bl-istess mod ta’ kif kienu qabel l-1 ta’ Jannar 2007.
Artikolu 48
1. Id-dispożizzjonijiet dwar ir-rekwiżiti tal-kapital kif stipulati f’din id-Direttiva u fid-Direttiva 2006/48/KE m’għandhomx japplikaw għal kumpaniji ta’ l-investiment, li n-negozju prinċipali tagħhom jikkonsisti esklussivament fil-provvista ta’ servizzi ta’ investiment jew f’attivitajiet b’rabta ma’ l-istrumenti finanzjarji stipulati fil-punti 5, 6, 7, 9 u 10 fis-Sezzjoni C ta’ l-Anness I tad-Direttiva 2004/39/KE u li għalihom id-Direttiva 93/22/KEE (13) ma kienetx tapplika fil-31 ta’ Diċembru 2006. Din l-eżenzjoni hija disponibbli sal-31 ta’ Diċembru 2010 jew sad-data tad-dħul fis-seħħ ta’ kwalunkwe modifiki skond il-paragrafi 2 u 3, kwalunkwe minn dawn tkun qabel.
2. Bħala parti mir-reviżjoni mitluba mill-Artikolu 65(3) tad-Direttiva 2004/39/KE, il-Kummissjoni għandha, fuq il-bażi ta’ konsultazzjonijiet pubbliċi u fid-dawl ta’ diskussjonijiet ma’ l-awtoritajiet kompetenti, tirrapporta lill-Parlament u lill-Kunsill dwar:
(a)
sistema xierqa għas-sorveljanza prudenti ta’ kumpaniji ta’ l-investiment, li n-negozju prinċipali tagħhom jikkonsisti esklussivament fil-provvista ta’ servizzi ta’ investiment jew f’attivitajiet b’rabta mad-derivati ta’ komoditajiet jew kuntratti ta’ derivati stipulati fil-punti 5, 6, 7, 9 u 10 fis-Sezzjoni C ta’ l-Anness I tad-Direttiva 2004/39/KE; u
(b)
ix-xewqa li tiġi emendata d-Direttiva 2004/39/KE sabiex tkun maħluqa kategorija oħra ta’ kumpanija ta’ l-investiment li n-negozju prinċipali tagħha jkun jikkonsisti esklussivament fil-provvista ta’ servizzi ta’ investiment jew f’attivitajiet b’rabta ma’ l-istrumenti finanzjarji stipulati fil-punti 5, 6, 7, 9 u 10 fis-Sezzjoni C ta’ l-Anness I tad-Direttiva 2004/39/KE rigward provvisti ta’ l-enerġija (inklużi elettriku, faħam, gass u żejt).
3. Skond ir-rapport imsemmi fil-paragrafu 2, il-Kummissjoni tista’ tippreżenta proposti għal emendi relatati ma’ din id-Direttiva u mad-Direttiva 2006/48/KE.
Sezzjoni 4
Dispożizzjonijiet finali
Artikolu 49
1. L-Istati Membri għandhom jadottaw u jippubblikaw, sa mhux aktar tard mill-31 ta’ Diċembru 2006, il-liġijiet, ir-regolamenti u d-dispożizzjonijiet amministrattivi meħtieġa biex tintlaħaq konformità ma’ l-Artikoli 2, 3, 11, 13, 17, 18, 19, 20, 22, 23, 24, 25, 29, 30, 33, 34, 35, 37, 39, 40, 41, 43, 44, 50 u l-Annessi I, II, III, V, VII. Għandhom mingħajr dewmien jipprovdu lill-Kummissjoni t-test ta’ dawn id-dispożizzjonijiet u tabella ta’ korrellazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet mill-1 ta’ Jannar 2007.
Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikollhom magħhom referenza bħal din meta jkunu ppubblikati uffiċjalment. Huma għandhom ukoll jinkludu stqarrija li r-referenzi fil-liġijiet, ir-regolamenti, u d-dispożizzjonijiet amministrattivi eżistenti dwar dawn id-direttivi mħassra minn din id-Direttiva għandhom ikunu interpretati bħala referenzi għal din id-Direttiva.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert b’ din id-Direttiva.
Artikolu 50
1. L-Artikolu 152(8) sa (14) tad-Direttiva 2006/48/KE għandu japplika mutatis mutandis għall-finijiet ta’ din id-Direttiva suġġett għad-dispożizzjonijiet li ġejjin li għandhom japplikaw fejn id-diskrezzjoni msemmija fl-Artikolu 152(8) tad-Direttiva 2006/48/KE tkun eżerċitata.
(a)
Ir-referenzi fil-punt 7 ta’ l-Anness II ta’ din id-Direttiva għad-Direttiva 2006/48/KE għandhom jinqraw bħala referenzi għad-Direttiva 2000/12/KE kif dik id-Direttiva kienet qabel l-1 ta’ Jannar 2007; u
(b)
Il-paragrafu 4 ta’ l-Anness II ta’ din id-Direttiva għandu japplika kif kien qabel l-1 ta’ Jannar 2007.
2. L-Artikolu 157 (3) tad-Direttiva 2006/48/KE għandu japplika mutatis mutandis għall-finijiet ta’ l-Artikoli 18 u 20 ta’ din id-Direttiva.
Artikolu 51
Sa mhux aktar tard mill-1 ta’ Jannar 2011, il-Kummissjoni għandha tirrevedi u tirrapporta dwar l-applikazzjoni ta’ din id-Direttiva u għandha tippreżenta r-rapport tagħha lill-Parlament u lill-Kunsill flimkien ma’ kwalunkwe proposta xierqa għal emenda.
Artikolu 52
Id-Direttiva 93/6/KEE kif emendata bid-Direttivi elenkati fl-Anness VIII, il-Parti A, hija mħassra bla ħsara għall-obbligi ta’ l-Istati Membri dwar il-limiti ta’ żmien għat-traspożizzjoni fil-liġi nazzjonali tad-Direttivi stabbiliti fl-Anness VIII, il-Parti B.
Ir-referenzi għad-Direttivi mħassra għandhom jitqiesu bħala referenzi għal din id-Direttiva u għandhom jinqraw skond it-tabella ta’ korrispondenza fl-Anness IX.
Artikolu 53
Din id-Direttiva għandha tidħol fis-seħħ fl-għoxrin jum wara li tiġi ppubblikata f’Il-Ġurnal Uffiċjali ta’ l-Unjoni Ewropea.
Artikolu 54
Din id-Direttiva hija indirizzata lill-Istati Membri.
Magħmul fi Strasburgu, l-14 ta’ Ġunju 2006.

Labels: 2
4
11